KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Rapport tal-2011 dwar il-linja politika dwar il-Kompetizzjoni Introduzzjoni L-2011 kienet sena ta’ turbulenza. F’partijiet miż-żona tal-ewro, il-kriżi finanzjarja nbidlet fi kriżi ta’ dejn sovran u qed thedded lis-settur bankarju u lis-sostenibbiltà baġitarja ta’ bosta gvernijiet Ewropej. Barra minn hekk, fixklet serjament il-flussi tal-kreditu lejn l-ekonomija reali. F'dak il-kuntest ekonomiku, il-kompetizzjoni ġusta tibqa’ kundizzjoni essenzjali għat-twettiq komplut tas-suq intern u element ewlieni ta’ strateġija komuni li tikkontribwixxi għall-irkupru tal-ekonomija Ewropea u għall-prosperità fil-livell dinji. Din il-Komunikazzjoni turi kif fl-2011 il-Kummissjoni użat il-linja politika dwar il-kompetizzjoni bħala strument biex tinstab soluzzjoni għall-kriżi finanzjarja u għal dik tad-dejn sovran u kif, ġeneralment, il-linja politika dwar il-kompetizzjoni u l-azzjonijiet ta’ infurzar meħuda matul is-sena kkontribwew biex jintlaħqu l-għanijiet aktar ġenerali tal-istrateġija Ewropa 2020 li għandhom x’jaqsmu mal-linja politika u tat is-sostenn tagħha lit-tkabbir ekonomiku, lill-ħolqien tal-postijiet tax-xogħol u lill-kompetittività tal-ekonomija tal-UE. Bl-użu ta’ format ġdid, din il-Komunikazzjoni tagħti ħarsa mhux eżawrjenti lejn l-attivitajiet tal-Kummissjoni fil-qasam tal-linja politika dwar il-kompetizzjoni fl-2011, b’enfasi partikolari fuq is-ssetturi tas-servizzi finanzjarji, tal-ikel u tal-linji tal-ajru. L-istruttura l-ġdida għandha l-għan li tispjega aħjar kif il-Kummissjoni timplimenta l-linja politika dwar il-kompetizzjoni u kif il-linja politika tikkontribwixxi għall-ekonomija Ewropea u għat-titjib tal-benesseri taċ-ċittadini tal-UE. Fiha taqsima ddedikata għar-relazzjonijiet interistituzzjonali li titkellem dwar id-djalogu kontinwu mal-Parlament Ewropew u dwar kif il-Kummissjoni twieġeb għat-talbiet tiegħu. Iktar tagħrif jista’ jinstab f’Dokument ta’ Ħidma tal-Persunal tal-Kummissjoni, li hu iktar dettaljat, u fil-websajt tal-Direttorat Ġenerali tal-Kompetizzjoni. 1. IL-LINJA POLITIKA DWAR IL-KOMPETIZZJONI FIL-KUNTEST EKONOMIKU ATTWALI Is-sinjali fraġli ta’ rkupru ekonomiku fl-2010 u kmieni fl-2011 ma kinux sostnuti matul is-sena. Fil-fatt, l-aħħar xhur kienu kkaratterizzati minn instabilità u diffikultajiet dejjem jiżdiedu fis-settur pubbliku. L-Istati Membri komplew jgħinu lill-istituzzjonijiet finanzjarji, li ħafna minnhom kellhom jirċievu sostenn ta’ likwidità mingħand il-banek ċentrali. Id-defiċits pubbliċi saru sors ta’ tħassib dwar ir-riskju sovran, u dan wassal għal disturbi fis-swieq finanzjarji. Il-kriżi finanzjarja kellha effett drammatiku fuq l-ekonomija reali, permezz ta’ inqas self għal djar u negozji, u dan kellu effetti indiretti serji fuq l-investiment u fuq l-impjiegi. Diversi Stati Membri kellhom jimplimentaw miżuri ta’ awsterità u jaqtgħu l-infiq pubbliku tagħhom, minflok ma investew aktar f'miżuri mmirati biex l-ekonomija terġa’ tibda ddur. Hekk kif faqqgħet il-kriżi, l-UE kkoordinat il-pakkett Ewropew ta’ stimolu ekonomiku sabiex tagħti palata lill-irkupru. Hija applikat is-sistema tal-għajnuniet Statali b’mod sod iżda flessibbli sabiex jiġu evitati d-distorsjonijiet tal-kompetizzjoni filwaqt li tirrikjedi lill-banek jirristrutturaw u jindirizzaw id-dgħjufijiet tal-mudelli tan-negozju tagħhom. Wara dik l-ewwel mewġa miżuri ta’ “emerġenza”, il-Kummissjoni varat programm ta' riformi biex jiġu indirizzati kwistjonijiet aktar strutturali fis-settur finanzjarju permezz ta’ skema ċara, komprensiva u konsistenti ta' miżuri bi skeda u b’data finali[1]. Dak il-programm huwa marbut mal-istrateġija ġenerali tal-Kummissjoni favur it-tkabbir ekonomiku u l-ħolqien tal-postijiet tax-xogħol, minħabba li huwa ċar li l-istabbiltà tas-settur finanzjarju hija wieħed mill-għanijiet ewlenin fl-Istħarriġ Annwali dwar it-Tkabbir[2]. Barra minn hekk, il-Kummissjoni sussegwentement varat inizjattivi regolatorji biex jinbidel ix-xenarju regolatorju tal-industrija finanzjarja. L-enfasi tagħhom tinsab fuq l-orjentazzjoni mill-ġdid tas-settur lejn il-funzjoni bażika tiegħu: l-issodisfar tal-bżonnijiet ta' finanzjament tal-kumpaniji u tal-unitajiet domestiċi. Kif il-linja politika dwar l-għajnuna Statali tikkontribwixxi għall-istabbiltà finanzjarja Il-qafas tal-UE dwar l-għajnuna Statali tibqa’ għodda unika għall-koordinazzjoni fil-livell tal-UE Il-fatt li l-kriżi tad-dejn sovran issuktat tiħrax matul is-sajf wassal lill-Istati Membri u lill-Kummissjoni biex jaqblu fuq pakkett ta’ miżuri biex jissaħħaħ il-kapital tal-banek u biex jingħataw garanziji fuq il-passiv tagħhom (il-pakkett bankarju)[3]. Fl-1 ta’ Diċembru, il-Kummissjoni estendiet il-miżuri li għandhom x’jaqsmu mal-għajnuna mill-Istat applikabbli għas-settur finanzjarju minħabba l-kriżi, filwaqt li ċċarat u aġġornat ir-regoli dwar l-ipprezzar u kondizzjonijiet oħra[4]. Malli s-sitwazzjoni tistabbilizza ruħha jiġi stabbilit, fir-rigward tal-banek, sett ta' regoli aktar permanenti dwar l-għajnuna mill-Istat. Mill-bidu tal-kriżi sal-31 ta’ Diċembru 2011, kienu ntużaw EUR 1.6 triljun f’għajnuna mill-Istat għas-salvataġġ u r-ristrutturar tal-banek Ewropej. Il-Kummissjoni ħadet 39 deċiżjoni dwar ristrutturar, u hija tissorvelja l-implimentazzjoni effettiva tal-pjanijiet ta’ ristrutturar relatati. Hemm 24 bank li għadhom għaddejjin mir-ristrutturar. Il-Kummissjoni approvat ukoll skemi nazzjonali f'20 Stat Membru li jagħmlu użu minn firxa ta’ għodod ipprovduti bħala parti mir-reġim mabrut mal-kriżi. Dawn jinkludu injezzjonijiet ta’ kapital, appoġġ għad-divestiment tal-assi indeboliti, u garanziji. F’Ottubru, il-Kunsill tal-ECOFIN ikkonkluda li l-qafas tal-UE dwar l-għajnuna mill-Istat għandu jibqa’ jkun l-unika għodda għall-koordinazzjoni fil-livell tal-UE u li – fuq medda qasira/medja ta’ żmien – m’hemm bżonn tal-ebda qafas ieħor. Il-Kummissjoni użat l-istrument tal-għajnuna mill-Istat b'manjiera li inkuraġġiet ir-ristrutturar tal-banek filwaqt li nżammu l-kundizzjonijiet indaqs fis-suq. Il-kondizzjonijiet marbutin mar-regoli tal-għajnuna mill-Istat applikabbli għall-banek minħabba l-kriżi ġew stabbiliti b'għan tripplu: is-salvagwardja tal-istabilità finanzjarja, il-preservazzjoni tas-suq intern u r-ristrutturar tal-benefiċjarji tal-għajnuna mill-Istat sabiex tiġi assigurata l-vijabbiltà fit-tul. Il-banek intalbu jitbiegħdu minn mudelli ta’ negozju li mhumiex sostenibbli bbażati fuq l-ingranaġġ eċċessiv u fuq sovradipendenza fuq fondi bl-ingrossa għal żmien qasir u ġew imħeġġa jiffokaw mill-ġdid fuq il-qofol tan-negozju tagħhom. Il-Kummissjoni hija l-unika istituzzjoni li timponi espliċitament kondizzjonijiet dwar il-qsim tal-piżijiet fuq l-għoti ta’ salvataġġ finanzjarju, u dan jgħin biex inaqqas il-periklu morali fil-futur. B’reazzjoni għal talba mill-Parlament Ewropew[5], il-Kummissjoni ħejjiet dokument ta’ ħidma tal-persunal li jispjega kif il-linja politika tal-Kummissjoni dwar l-għajnuna mill-Istat irreaġixxiet għall-kriżi finanzjarja u ekonomika[6]. Fl-2011, il-Kummissjoni kompliet għaddejja bil-metodu tagħha fir-rigward tal-banek li kienu qed ifallu, permezz ta’ numru ta’ deċiżjonijiet importanti dwar l-għajnuna mill-Istat. Eżempju tajjeb huwa s-sellief Irlandiż Anglo Irish Bank[7] , li għandu l-problemi. Il-Kummissjoni approvat il-pjan imressaq mill-awtoritajiet Irlandiżi, li jipprevedi stralċ konġunt tal-Anglo Irish Bank flimkien mal-Irish Nationwide Building Society fuq perjodu ta’ għaxar snin. Eżempju prominenti ieħor huwa l-każ tal-Landesbank Ġermaniż WestLB [8], li ilu żmien twil f’diffikultà. Il-WestLB fl-aħħar mill-aħħar ser jinqasam; l-assi u l-obbligazzjonijiet li jifdal se jiġu trasferiti lil bank tal-assi ħżiena għall-istralċ. Sat-30 ta’Ġunju 2012 l-WestLB se jkun waqqaf l-attivitajiet bankarji tiegħu u mbagħad jipprovdi biss servizzi tal-ġestjoni tal-assi. Hija biss il-parti żgħira tal-attivitajiet l-aktar konservattivi tal-WestLB - is-servizzi li jipprovdi lill-banek lokali żgħar tat-tfaddil – li se tibqa’ fis-suq, iżda din se tittieħed minn Landesbank Hessen-Thüringen (Helaba). Banek li ddependew ħafna fuq l-għajnuna mill-Istat jistgħu jitħallew jibqgħu fis-suq fejn partijiet mill-attivitajiet tagħhom ikollhom prospett realistiku li jerġgħu jsiru vijabbli, dment li jnaqqsu b’mod konsiderevoli d-daqs tagħhom u jibdlu b’mod sostanzjali l-mudell tan-negozju tagħhom sabiex jiffokaw biss fuq l-attivitajiet il-vijabbli. L-approvazzjoni tar-ristrutturar tal-bank Ġermaniż Hypo Real Estate[9] hija eżempju ċar ta’ dan il-metodu. Il-bank se jiċkien għal 15% tal-karta tal-bilanċ li kellu qabel il-kriżi u se jżarma gradwalment numru ta’ oqsma tan-negozju. Bl-istess mod, il-Kummissjoni approvat għajnuna għar-ristrutturar għal bank Ġermaniż ieħor, il- HSH Nordbank [10], fid-dawl ta’ impenn favur it-tnaqqis tal-karta tal-bilanċ b’61% meta mqabbla mal-livelli ta' qabel il-kriżi billi jiġu abbandunati ċerti oqsma tan-negozju. Il-Kummissjoni applikat ukoll l-istess metodu fil-kuntest ta’ banek iżgħar. Pereżempju, l- Eik bank [11] fid-Danimarka inqasam f’bank tal-assi ħżiena li tpoġġa għal- likwidazzjoni, filwaqt li l-parti t-tajba tal-bank tpoġġiet għall-bejgħ permezz ta’ proċess ta' offerti. Ittieħdu miżuri simili wkoll fil-każ tal-bank Awstrijak Kommunalkredit [12], li kellu jiġi nazzjonalizzat f'operazzjoni ta' salvataġġ. In-negozju tal-bank inqasam f’attivitajiet mhux strateġiċi (għall-istralċ) u f’attivitajiet strateġiċi (li jikkorrispondu għal madwar 40% tal-karta tal-bilanċ) li se jkunu pprivatizzati mill-ġdid. Fil-każ tal- ABN AMRO Bank [13], il-ħtieġa tal-għajnuna mill-Istat tnisslet primarjament mill-kuntest speċifiku tas-separazzjoni: is-separazzjoni tal-attivitajiet tal-bank Olandiż mill-grupp Fortis, li kien għaddej minn diffikultajiet, u mill-ABN AMRO Group li kien jeżisti qabel. Iż-żewġ negozji tħallew b’kapital li ma kienx biżżejjed biex jaffrontaw il-kriżi u biex jiffinanzjaw il-fużjoni ta’ bejniethom. Il-Kummissjoni qieset il-fatt li l-aktar li l-bank kellu bżonn l-għajnuna ma kienx minħabba ġestjoni ħażina jew minħabba teħid eċċessiv ta’ riskji fil-livell tiegħu, u għalhekk talbet biss għal salvagwardji rigward l-imġiba (jiġifieri ma esiġietx li l-bank jabbanduna xi attivitajiet). Is-sitwazzjoni speċifika tal-pajjiżi li jibbenefikaw minn programm Il-linja politika dwar il-kompetizzjoni tikkontribwixxi għall-istabbiltà finanzjarja u għar-riformi strutturali relatati mal-programmi ta’ aġġustament Il-kriżi wasslet għal żbilanċi ekonomiċi kbar fil-biċċa l-kbira tal-Istati Membri u, mill-2010 ’l quddiem, xi wħud minnhom ma kellhom l-ebda triq oħra ħlief li jitolbu għal għajnuna esterna mingħand il-Kummissjoni Ewropea u l-Fond Monetarju Internazzjonali (FMI). L-istabbiltà finanzjarja hija tabilħaqq tal-akbar importanza għall-Unjoni Ewropea, minħabba li tlieta minn dawk l-Istati Membri (il-Greċja, l-Irlanda u l-Portugall) huma wkoll membri taż-żona tal-ewro. Dawk l-hekk imsejħa “ pajjiżi li jibbenefikaw minn programm” huma soġġetti għal programmi ta’ aġġustament ekonomiku. Dawk il-programmi jimponu firxa wiesgħa ta’ kondizzjonijiet, li jistgħu jinkludu r-ristrutturar tas-settur finanzjarju u l-bżonn li jitwettqu riformi strutturali għal setturi oħra tal-ekonomija, tal-amministrazzjoni u tal-ġudikatura[14]. Mil-lat tar-riformi ekonomiċi strutturali, il-programmi jistgħu jinkludu, inter alia , il-privatizzazzjoni u/jew ir-ristrutturar tal-impriżi Statali. Passi bħal dawn jistgħu jinvolvu kwistjonijiet dwar l-għajnuna mill-Istat li l-Kummissjoni jkollha tindirizza fil-pront sabiex il-programmi jkunu jistgħu jiġu implimentati b'suċċess. L-objettivi tal-privatizzazzjoni huma partikolarment importanti għall-Greċja, għall-Portugall u għar-Rumanija. Il-programmi għal dawk l-Istati Membri għandhom ukoll it-tir li s-sistema tal-infurzar tal-liġi tal-kompetizzjoni ssir kemm jista’ jkun effettiva u effiċjenti, hekk kif l-awtoritajiet nazzjonali tal-kompetizzjoni qed jitolbu għal aktar setgħat u riżorsi (umani). Il-Kummissjoni, flimkien mal-FMI u l-Bank Ċentrali Ewropew (BĊE), kienet assoċjata mill-qrib mar-ristrutturazzjoni tas-settur finanzjarju fil-pajjiżi li jibbenefikaw minn programm, biex tiżgura li s-sostenn massiv meħtieġ biex dawk l-istituzzjonijiet jinżammu ħajjin f’ambjent makroekonomiku diffiċli ma jirriżultax f’distorsjonijiet esaġerati tal-kompetizzjoni. Il-Kummissjoni awtorizzat l-estensjoni tal-iskemi eżistenti ta' garanzija u ta’ rikapitalizzazzjoni tal-banek għat-tliet pajjiżi taż-żona tal-ewro. Il-Kummissjoni tivverifika li l-għajnuna mill-Istat hija limitata għall-minimu meħtieġ u li l-periklu morali jiġi indirizzat kif xieraq, notevolment billi titlob mhux biss li l-banek jirrimuneraw u eventwalment iħallsu lura l-għajnuna li rċevew, iżda wkoll li jaqsmu l-piż tar-ristrutturar u jieħdu miżuri sabiex jindirizzaw it-tagħwiġ tal-kompetizzjoni li jirriżulta mill-għajnuna. Fil-Greċja, is-sitwazzjoni hija kumplessa ħafna. Is-settur bankarju qed ibati kemm minn reċessjoni profonda kif ukoll mill-fatt li għandu numru kbira ta’ bonds sovrani. Ir-ristrutturar tal-banek li rċevew għajnuna mill-Istat mill-2009 ’il quddiem għaddej f’dak il-kuntest diffiċli ħafna. Il-pjan tar-ristrutturar tal-Bank Agrikolu tal-Greċja (l-ATE) ġie approvat fit-23 ta' Mejju. Wara t-tniżżil fil-valur li kien hemm f’Settembru minħabba l-parteċipazzjoni tal-ATE fil-pjan dwar l-involviment tas-settur privat li ġie deċiż f’Lulju 2011, l-ATE kellu bżonn ta’ injezzjoni oħra tal-kapital mill-Istat. Rikapitalizzazzjoni bħal dik titlob li jiġi ppreżentat pjan ta’ ristrutturar aġġornat lill-Kummissjoni. Id-deċiżjoni tal-Kunsill Ewropew tas-27 ta’ Ottubru li żżid il-kontribuzzjoni tas-settur privat għas-salvataġġ tal-Greċja tiżdied billi l-qtugħ mill-bonds Griegi jiżdied minn 21% għal 50% ser taffettwa b’mod sinifikanti lill-banek Griegi, skont kemm għandhom bonds sovrani. Sabiex jiġu ssodisfati l-ħtiġijiet kapitali li rriżultaw, it-tieni programm għall-Greċja li ġie deċiż fl-istess ġurnata jipprovdi żieda sinifikanti fil-baġit sabiex jiġu megħjunin il-banek. Il-Kummissjoni se tkun qed tifli bir-reqqa l-użu ta’ dan il-baġit. Għall-kuntrarju tal-Greċja, il-kriżi tad-dejn tal-Irlanda toriġina mit-telf massiv tal-banek wara li nfaqgħet il-bużżieqa tal-proprjetà. Il-programm adottat fit-28 ta' Novembru 2010 mill-KE, mill-FMI u mill-BĊE għandu baġit ta’ EUR 85 biljun, li EUR 35 biljun minnhom huma maħsubin għas-settur finanzjarju. Ittieħdu passi importanti lejn ir-rikapitalizzazzjoni, ir-ristrutturar u d-diżingranar tal-għanijiet tal-programm. F’termini ta’ rikapitalizzazzjoni, l-awtoritajiet wettqu analiżi estensiva tar-rekwiżiti kapitali tal-erba' banek Irlandiżi li baqa’ (il-BOI, l-AIB/EBS u l-IL&P) permezz tal-Analiżi dwar l-Adegwatezza Kapitali Prudenzjali għall-2011. Dik l-analiżi kienet tinkludi studju minn konsulenti indipendenti esterni dwar it-telf li mistenni li jkun hemm mis-self. Hija tkopri t-telf li mistenni jkun hemm fuq il-portafoll tas-self ktieb u l-ispejjeż tal-proċess tad-diżingranar li hu meħtieġ biex il-banek jiċċekknu għal daqs sostenibbli u jnaqqsu d-dipendenza tagħhom fuq il-finanzjament mingħand il-banek ċentrali. L-awtoritajiet Irlandiżi rrikapitalizzaw il-banek sal-31 ta’ Lulju, id-data meta għalaq il-programm. Huma nefqu konsiderevolment anqas milli kien maħsub inizjalment, minħabba eżerċizzi tal-ġestjoni tal-passivi li wettqu l-banek u s-sehem privat biex jinstab il-kapital għall-BOI. F’Lulju, l-awtoritajiet Irlandiżi ppreżentaw pjanijiet ta’ ristrutturar għall-banek, li fihom il-miri tagħhom għad-diżingranar u azzjonijiet oħrajn. Il-pjan għall-BOI ġie approvat skont ir-regoli dwar l-għajnuna mill-Istat fl-20 ta’ Diċembru, filwaqt li bħalissa qed jiġu vvalutati l-pjanijiet l-oħrajn. F’Mejju, il-Kunsill tal-ECOFIN u l-Bord Eżekuttiv tal-FMI qablu dwar pakkett ta’ sostenn ta’ EUR 78 biljun għall-Portugall. Sabiex tissaħħaħ il-fiduċja fis-settur finanzjarju, il-programm jitlob lill-banek iwettqu d-diżingranaġġ b'mod ordnat u biex jiksbu livelli ogħla ta' kapital. Hekk, iddaħħlet skema ġdida ta’ rikapitalizzazzjoni b’baġit ikbar ta’ EUR 12-il biljun (minn EUR 3 biljun). Il-banek li jibbenefikaw minn dak is-sostenn kapitali se jkollhom jippreżentaw pjan ta’ ristrutturazzjoni lill-Kummissjoni Ewropea, f'konformità mar-regoli dwar l-għajnuna mill-Istat. Infetħet proċedura formali dwar l-għajnuna mill-Istat fir-rigward tal-għajnuna mogħtija lill-BPN (Banco Português de Negócios), li ġie nazzjonalizzat f’Novembru 2008; fir-rebbiegħa tal-2012 kellha tittieħed deċiżjoni formali. Kif il-ġlieda kontra l-antitrust tinkoraġġixxi l-kompetizzjoni ġusta u t-trasparenza fis-swieq finanzjarji L-Ewropa teħtieġ swieq finanzjarji trasparenti, miftuħin u innovattivi Bħal kwalunkwe suq ieħor, is-swieq finanzjarji jipprovdu servizz aktar effiċjenti meta jkunu miftuħin u kompetittivi. Din hija eżattament is-sitwazzjoni li l-Kummissjoni qiegħda tistinka biex tasal għaliha permezz tal-investigazzjonijiet antitrust tagħha fis-suq tad-derivati ta’ barra l-Borża, fis-settur tas-servizzi tal-pagamenti, u fid-distribuzzjoni tad-dejta kummerċjali u tal-informazzjoni finanzjarja għas-suq. Id-derivattivi barra l-Borża u l-iswaps tal-inadempjenza tal-kreditu In-nuqqas ta’ trasparenza rigward il-kummerċ ta’ derivattivi u strumenti finanzjarji barra l-Borża ħareġ fid-dieher matul il-kriżi finanzjarja riċenti. Il-G20 tgħallmu l-lezzjoni minn dik il-kriżi, u fil-laqgħa għolja li saret f’Pittsburgh fl-2009 qablu dwar il-bżonn li jittejbu t-trasparenza u s-sorveljanza tas-swieq li huma inqas regolati, b’enfasi speċifika fuq id-derivattivi ta’ barra l-Borża. Għalhekk, fl-2010 l-Kummissjoni pproponiet li tijieb ir-regolamentazzjoni tal-iswaps tal-inadempjenza tal-kreditu (Credit Default Swaps, CDS[15]) u ta’ derivattivi oħrajn ta’ barra l-Borża permezz tar-regolament dwar l-infrastruttura Ewropea tas-suq (European market infrastructure regulation, EMIR[16]). Barra minn hekk, f’Ottubru 2011 il-Kummissjoni ressqet ukoll proposti biex tiġi rriveduta d-Direttiva dwar is-swieq fl-istrumenti finanzjarji (il-MiFID) sabiex tkompli tikber it-trasparenza tas-swieq tad-derivattivi ta’ barra l-Borża[17]. L-investigazzjonijiet li għaddejjin bħalissa rigward l-antitrust b’rabta mas-CDS u l-EURIBOR Il-linja politika dwar il-kompetizzjoni tappoġġa dawn l-inizjattivi leġiżlattivi. In-nuqqas ta’ trasparenza fis-suq jista’ jaħdem favur ta’ ċerti atturi fis-suq, li għalhekk għandhom inċentiv biex is-sitwazzjoni ma tinbidilx, għad-detriment ta’ parteċipanti ġodda fis-suq u tal-konsumaturi finali. B’mod aktar ġenerali, l-informazzjoni finanzjarja għandha importanza ċentrali għas-swieq finanzjarji u hija suxxettibbli għar-riskju ta’ kollużjoni jew abbuż. Għalhekk, huwa ġġustifikat li jkun hemm viġilanza partikulari min-naħa tal-awtoritajiet tal-kompetizzjoni. Fl-2011 il-Kummissjoni fetħet żewġ investigazzjonijiet dwar l-antitrust dwar il-possibbiltà ta’ kollużjoni u/jew abbużi mid-dominanza min-naħa ta’ banek tal-investiment fis-swieq għad-dejta kummerċjali tas-CDS u għas-servizzi tal-ikklerjar tas-CDS[18]. L-ewwel każ tal-antitrust jirrigwarda 16-il bank tal-investiment u l-Markit, li huwa l-fornitur prinċipali tal-informazzjoni finanzjarja fis-suq tas-CDS, u fih il-Kummissjoni qed tinvestiga jekk il-partijiet isseħbux flimkien f’kollużjoni u/jew setgħux abbużaw minn pożizzjoni dominanti sabiex jikkontrollaw l-informazzjoni finanzjarja dwar is-CDS. It-tieni każ jikkonċerna disgħa mill-banek li jinnegozjaw is-CDS u l-ICE Clear Europe, l-istabbiliment prinċipali tal-ikklerjar fil-każ tas-CDS. Il-Kummissjoni se tinvestiga b'mod partikolari jekk it-tariffi preferenzjali mogħtija mill-ICE lid-disa' banek għandhomx l-effett li jaqfluhom fis-sistema tal-ICE, għad-detriment ta’ sistemi ta’ kklerjar oħrajn li jikkompetu magħha. Barra minn hekk, f’Ottubru l-Kummissjoni wettqet spezzjonijiet għall-għarrieda fil-binjiet ta’ għadd ta’ kumpaniji li huma attivi fis-settur tal-prodotti tad-derivattivi finanzjarji b’rabta mar-Rata offruta b’self bejn bank u ieħor fl-Ewro (Euro Interbank Offered Rate, EURIBOR) f'numru ta' Stati Membri, minħabbha li hija mħassba dwar jekk dawn il-kumpaniji kisrux ir-regoli tal-UE dwar l-antitrust. L-azzjoni tal-Kummissjoni dwar l-antitrust u l-miżuri regolatorji huma kumplimentari għal xulxin, minħabba li jfittxu li jiżguraw swieq finanzjarji sikuri, b’saħħithom u effiċjenti. Iż-Żona Unika ta' Pagamenti bl-Ewro (Single Euro Payments Area, SEPA) Il-preżenza ta’ swieq tal-ħlasijiet li jaħdmu bla skossi, u li jkunu effiċjenti u innovattivi, hija importanti ħafna biex is-suq uniku jiffunzjona sew u biex isseħħ l-integrazzjoni ekonomika. Is-SEPA hija eżempju eċċellenti ta’ kif l-awtoregolamentazzjoni, ir-regolamentazzjoni u l-infurzar tal-liġi tal-kompetizzjoni jistgħu, u għandhom, jaħdmu flimkien biex joħolqu strutturi tas-suq li jkunu miftuħin, effiċjenti u innovattivi. Dan il-metodu b’aktar minn element wieħed irnexxa bil-kbir meta fl-2010 ġiet adottata proposta tal-Kummissjoni għal Regolament sabiex tiġi promossa t-tranżizzjoni mill-iskemi domestiċi ta’ bħalissa għat-trasferiment tal-kreditu u għall-pagamenti awtomatiċi fis-SEPA għal waħda pan-Ewropea. Ir-regolament propost jindirizza wkoll il-kwistjoni tat-tariffi tal-interkambju biex jiġi ffinanzjat il-mudell tal-Pagamenti Awtomatiċi tas-SEPA, minħabba li l-industrija titlob aktar ċarezza u prevedibbiltà dwar il-legalità ta’ tali ftehimiet kollettivi. L-għanijiet ewlenin tal-proposta tal-Kummissjoni dwar it-tariffi tal-interkambju jinkludu l-istabbiliment ta’ kundizzjonijiet indaqs għall-fornituri tas-servizz tal-ħlasijiet, l-istabbiliment ta’ suq uniku għat-trasferiment tal-kreditu u għall-pagamenti awtomatiċi, l-inkuraġġiment tal-migrazzjoni lejn il-mudell tal-pagamenti awtomatiċi tas-SEPA u li jkollna servizzi effiċjenti tal-pagamenti awtomatiċi. Ir-regolament ġie adottat mill-Parlament fis-sessjoni plenarja tal-14 ta’ Frar 2012 (wara l-adozzjoni ta’ rapport tal-Kumitat għall-Affarijiet Ekonomiċi u Monetarji (l-ECON)[19] u mill-Kunsill fit-28 ta' Frar. Se jidħol fis-seħħ malli jiġi ppubblikat fit-tieni kwart tas-sena 2012. L-istandardizzazzjoni tal-pagamenti elettroniċi Flimkien ma’ dawn l-inizjattivi regolatorji, il-Kummissjoni qed tfittex li tindirizza l-ostakoli għall-parteċipanti ġodda u għall-innovazzjoni permezz ta’ skrutinju għall-antitrust sabiex jiġu promossi sistemi pan-Ewropej effiċjenti tal-pagamenti li jbaxxu l-ispejjeż tal-ħlasijiet, jipproduċu metodi innovattivi tal-ħlasijiet, u fl-aħħar mill-aħħar jiffaċilitaw il-kummerċ fl-UE kollha kemm hi. F’Settembru 2011, fetħet investigazzjoni dwar l-antitrust fir-rigward tal-proċess ta’ standardizzazzjoni għal pagamenti fuq l-internet (‘pagamenti elettroniċi’) li wettaq mill-Kunsill Ewropew tal-Ħlasijiet (European Payments Council, EPC)[20]. L-investigazzjoni se tiffoka partikolarment fuq jekk il-proċess ta’ standardizzazzjoni jillimitax id-dħul fis-suq jew l-innovazzjoni, pereżempju permezz tal-esklużjoni ta’ parteċipanti u fornituri tal-pagamenti ġodda li mhumiex ikkontrollati minn bank. Is-settur tad-dejta li għandha x’taqsam mas-servizzi finanzjarji Swieq finanzjarji li jaħdmu tajjeb jiddependu fuq l-aċċess għall-informazzjoni u fuq id-disponibbiltà ta’ dejta ta’ kwalità għolja u f'waqtha tas-suq rigward il-prezz u l-istruttura tal-istrumenti finanzjarji. Is-swieq għall-forniment tal-informazzjoni finanzjarja spiss ikunu kkaratterizzati minn livell għoli ta’ konċentrazzjoni. Dan ifisser li l-istituzzjonijiet finanzjarji globali ewlenin u l-fornituri tas-servizzi tal-informazzjoni jgawdu minn poter sinifikanti fis-suq. L-istandardizzazzjoni tal-industrija fi swieq bħal dawn tista’ twassal ukoll għall-iżvilupp ta’ prodotti, servizzi, identifikaturi finanzjarji u indiċijiet li jsiru standard de facto . Bħalissa l-Kummissjoni qiegħda tinvestiga numru ta’ kwistjonijiet f’dan is-settur, (inkluż l-aċċess għall-informazzjoni jew għas-servizzi, l-iffissar tal-istandards, id-drittijiet fuq il-proprjetà intellettwali u l-interoperabilità bejn prodotti jew servizzi differenti. Impenji li jorbtu legalment b’rabta man-numri internazzjonali għall-identifikazzjoni tat-titoli (l-ISIN) Il-kodiċi tan-numri internazzjonali għall-identifikazzjoni tat-titoli (International Securities Identifier Numbers, ISIN) huma kodiċijiet alfanumeriċi bi 12-il karattru li jservu għall-identifikazzjoni uniformi ta’ titolu meta jkun qed jiġi nnegozjat jew illikwidat, iżda ma jinkludux informazzjoni li tikkaratterizza l-istrumenti finanzjarji. Il-Kummissjoni tat bidu għal investigazzjoni minħabba li l-iStandard & Poor (S&P) kienet qed titlob ħlas biex wieħed jingħata l-awtorizzazzjoni biex juża r-rekords tal-ISIN, u fil-15 ta’ Novembru għamlet l-impenji offruti mill-S&P jorbtu għal ħames snin. Dawn l-impenji huma doppji: l-ewwel nett, l-utenti indiretti u aħħarin mhux se jibqa’ jkollhom iħallsu lill-S&P biex jiksbu l-awtorizzazzjoni li jagħmlu użu mir-rekords tal-ISIN; it-tieni nett, l-S&P se toffri wkoll servizz ġdid li jikkonsisti biss f’rekords tal-ISIN, għall-prezz ta’ USD 15 000 fis-sena, għall-forniment tas-servizz il-ġdid lill-fornituri tas-servizzi tal-informazzjoni u lill-utenti finali diretti. L-aġenziji tal-klassifikazzjoni tal-kreditu L-aġenziji tal-klassifikazzjoni tal-kreditu huma kumpaniji li jassenjaw gradazzjonijiet tal-kreditu lill-emittenti ta’ ċerti tipi ta’ obbligi ta’ dejn (bħall-gvernijiet), kif ukoll lill-istrumenti tad-dejn infushom ( i.e. id-dejn sovran). Dawk il-gradazzjonijiet imbagħad jintużaw mill-investituri, mill-emittenti, mill-banek tal-investiment, mis-sensara li jinnegozjaw, u mill-gvernijiet. Il-gradazzjonijiet saru parametri importanti biex jiġu vvalutati r-riskji relatati mal-investimenti finanzjarji. Fit-taqlib li ġabet magħha l-kriżi finanzjarja, qam tħassib dwar is-suq għall-aġenziji tal-klassifikazzjoni tal-kreditu u dwar il- modus operandi ta’ ċerti kumpaniji attivi f’dan il-qasam. F'Novembru, il-Kummissjoni pproponiet emendi għar-regolament eżistenti dwar l-aġenziji tal-klassifikazzjoni tal-kreditu[21] sabiex jiġu indirizzati ċerti kwistjonijiet ta' sovradipendenza fuq il-gradazzjonijiet u dwar il-kunflitti ta’ interess, l-istruttura tas-suq u l-obbligu tal-aġenziji tal-klassifikazzjoni tal-kreditu li jagħtu rendikont. Il-Kummissjoni tkompli wkoll tissorvelja s-sitwazzjoni kompetittiva fis-suq tal-aġenziji tal-klassifikazzjoni tal-kreditu, li għandu struttura oligopolistika bi xkiel kbir għad-dħul. S’issa ma nstabet l-ebda indikazzjoni ta’ prattiki antikompetittivi f'dan is-suq. Kif l-applikazzjoni tar-regoli tal-UE dwar il-fużjonijiet tikkontribwixxi sabiex tiġi mantnuta l-kompetizzjoni ġusta fis-swieq finanzjarji Infrastrutturi tal-innegozjar u ta’ wara l-innegozjar, għall-flus kontanti u għad-derivattivi, li joperaw b’mod sikur, effiċjenti u kompetittiv huma elementi essenzjali ta’ swieq kapitali moderni u dinamiċi li fl-aħħar mill-aħħar jippermettu li l-kumpaniji u l-investituri jibqgħu kompetittivi fil-livell Ewropew u f’dak globali. Peress li l-boroż huma atturi kruċjali fis-swieq kapitali, il-kompetizzjoni bejniethom hija tal-akbar importanza. Il-kompetizzjoni fl-iskambji ta’ derivattivi finanzjarji Ewropej Fid-29 ta’Ġunju, id-Deutsche Börse (is-sid inter alia tal-Borża ta’ Frankfurt) u n-NYSE Euronext (is-sid inter alia tal-boroż ta' New York, Pariġi, Brussell, Amsterdam u Lisbona) innotifikaw formalment lill-Kummissjoni, skont ir-Regolament tal-UE dwar l-Għaqdiet, bil-fużjoni proposta tagħhom[22]. Permezz ta’ din l-operazzjoni kienu se jingħaqdu ż-żewġ boroż prinċipali Ewropej li huma attivi fil-katina kollha kemm hi tal-innegozjar, l-ikklerjar u l-ħlas tal-istrumenti finanzjarji (kemm strumenti ta’ flus kontanti kif ukoll derivattivi). Wara investigazzjoni inizjali tas-suq, il-Kummissjoni tat bidu għal investigazzjoni fil-fond b’enfasi partikolari fuq in-negozju tad-derivattivi, minħabba li t-transazzjoni kienet tgħaqqad flimkien l-akbar żewġ boroż tad-derivattivi[23] finanzjarji Ewropej. Il-Kummissjoni kkonkludiet li l-fużjoni kienet twassal għal kważi monopolju fil-qasam tad-derivattivi finanzjarji Ewropej nnegozjati fil-borża, u li dan kien jirriżulta f'anqas possibbiltajiet għall-kompetizzjoni ħielsa u għal inqas innovazzjoni. Klijenti li kienu jiġu affettwati minn dan jinkludu l-fondi tal-pensjonijiet, il-fondi mutwi u l-banek ġenerali, kif ukoll is-sensara professjonali u l-banek tal-investiment. Fin-nuqqas ta’ aċċess għall-mekkaniżmi ta’ wara l-innegozjar għall-ikklerjar imkabbar tal-kumpanija li kienet tirriżulta mill-fużjoni (i.e. fil-preżenza ta’ “sajlo vertikali” magħluq), id-dħul minn pjattaformi rivali tad-derivattivi kien isir aktar diffiċli f’suq li hu diġà kkaratterizzat minn ostakli kbar għad-dħul. Il-partijiet notifikanti qalu li l-fużjoni tirriżulta f'effiċjenzi sinifikanti. Madankollu, kwalunkwe tali benefiċċji jkunu konsiderevolment inqas minn dak li qalu l-partijiet notifikanti u jistgħu jinkisbu parzjalment mingħajr il-fużjoni. Fi kwalunkwe każ, kwalunkwe effiċjenzi li jista’ jkun hemm ma jkunux sostanzjali biżżejjed biex jegħlbu l-ħsara kkawżata lill-klijenti mill-fużjoni u, minħabba l-ħolqien ta’ kważi monopolju, ikun ukoll ftit li xejn probabbli li kwalunkwe benefiċċji li jista’ jkun hemm jingħaddew kollha kemm huma lill-klijenti. Il-partijiet notifikanti ressqu proposti ta’ rimedji biex jindirizzaw it-tħassib tal-Kummissjoni, iżda finalment dawn ma tqisux li kienu biżżejjed. 2. IL-LINJA POLITIKA DWAR IL-KOMPETIZZJONI F’KUNTEST AKTAR ġENERALI B’dan fl-isfond, fl-2011 parti kbira mill-azzjonijiet tal-Kummissjoni fil-qasam tal-linja politika dwar il-kompetizzjoni u l-infurzar kienu indirizzati lejn l-effetti tal-kriżi fis-swieq finanzjarji. Madankollu, l-infurzar tal-kompetizzjoni u l-affermazzjoni tal-prinċipji jservu wkoll biex jintlaħqu objettivi oħrajn, li huma usa’ u fit-tul, bħat-titjib tal-benesseri tal-konsumaturi, l-appoġġ għat-tkabbir ekonomiku, għall-ħolqien tal-postijiet tax-xogħol u għall-kompetittività fl-UE f'konformità mal-istrateġija Ewropa 2020 għal tkabbir ekonomiku intelliġenti, sostenibbli u inklużiv[24]. [pic] L-istrateġija tistabbilixxi miri konkreti li għandhom jinkisbu fl-għaxar snin li ġejjin f’oqsma bħalma huma x-xogħol, l-edukazzjoni, il-migrazzjoni, l-użu tal-enerġija u l-innovazzjoni kif ukoll miri ewlenin għall-effiċjenza tar-riżorsi, sabiex jingħeleb l-impatt tal-kriżi finanzjarja u l-UE titpoġġa fit-triq it-tajba għat-tkabbir ekonomiku. Il-kompetizzjoni u linja politika b’saħħitha dwar il-kompetizzjoni, li tkun imfassla u implimentata mill-Kummissjoni Ewropea u mill-Istati Membri fin-Netwerk Ewropea għall-Kompetizzjoni (NEK), jaqdu rwol importanti biex jiżguraw li l-objettivi tal-Ewropa 2020 ikunu jistgħu jintlaħqu, minħabba li l-kompetizzjoni għandha impatt dirett fuq il-muturi ewlenin tat-tkabbir tal-produttività. Qafas sod għall-infurzar tar-regoli tal-kompetizzjoni L-2011 kienet ukoll sena importanti għal kwistjonijiet ta’ proċess ġust rigward il-qafas istituzzjonali tal-UE għall-infurzar tal-liġi tal-kompetizzjoni. Kemm il-Qorti Ewropea tad-Drittijiet tal-Bniedem (il-QEDB)[25] kif ukoll il-Qorti tal-Ġustizzja[26] kkonfermaw li l-qafas istituzzjonali għall-infurzar tal-liġi tal-kompetizzjoni, li permezz tagħhom organu amministrattiv bħalma hi l-Kummissjoni jieħu deċiżjonijiet li huma suġġetti għal stħarriġ ġudizzjarju sħiħ, jiżgura protezzjoni xierqa tad-drittijiet fundamentali tal-persuni milqutin minn dawk id-deċiżjonijiet. Il-Kummissjoni hija impenjata li tkompli ttejjeb il-proċeduri investigattivi tagħha u li żżid it-trasparenza. Dan tixhdu l-adozzjoni ta’ pakkett ta' miżuri, fl-2011[27], li jikkonsisti fl-aħjar prattiki għall-proċeduri li jsiru skont l-Artikoli 101 u 102[28] (l-aħjar prattiki bġal dawn huma diġà disponibbli fl-oqsma tal-kontroll tal-fużjonijiet u tal-għajnuna mill-Istat), f’termini ta’ referenza riveduti tal-Uffiċjal tas-Seduta[29] (li jestendi r-rwol tal-Uffiċjal tas-Smigħ għall-fażi investigattiva), kif ukoll Dokument tal-Persunal dwar il-preżentazzjoni tal-evidenza ekonomika[30]. L-għan ta’ dan il-pakkett huwa li tikber it-trasparenza u li l-partijiet jiġu megħjunin fl-interazzjoni tagħhom mal-Kummissjoni u mal-uffiċjali tas-smigħ fl-investigazzjonijiet dwar l-antitrust u dwar il-fużjonijiet. Regoli aħjar għall-kumpens tal-obbligi tas-servizz pubbliku Il-pakkett il-ġdid dwar is-servizzi ta’ interess ekonomiku ġenerali (SIEĠ)[31] jipprovdi lill-Istati Membri b’qafas aktar sempliċi, aktar ċar u aktar flessibbli biex jiġi sostnut l-għoti ta’ servizzi pubbliċi ta' kwalità għolja liċ-ċittadini. L-Istati Membri huma fil-biċċa l-kbira tal-każi ħielsa li jiddefinixxu liema servizzi huma ta’ interess ġenerali, iżda l-Kummissjoni trid tiżgura li l-finanzjament pubbliku li jingħata sabiex jiġu pprovduti tali servizzi ma jkunux jgħawġu b’mod eċċessiv il-kompetizzjoni fis-suq uniku. Qabel kienu eżentati biss l-isptarijiet u l-akkomodazzjoni soċjali, iżda bil-pakkett il-ġdid ħafna aktar servizzi soċjali huma eżentati mill-obbligu li jinnotifikaw lill-Kummissjoni, irrispettivament mill-ammont ta’ kumpens irċevut. Is-servizzi jridu jkunu jissodisfaw bżonnijiet soċjali ( i.e. is-servizzi tas-saħħa u tal-assistenza fit-tul, l-assistenza tat-tfal, l-aċċess għas-suq tax-xogħol u l-integrazzjoni mill-ġdid fih, l-akkomodazzjoni soċjali, kif ukoll l-assistenza lil gruppi vulnerabbli u l-inklużjoni soċjali tagħhom). Għall-kuntrarju, il-Kummissjoni se twettaq skrutinju akbar ta’ SIEĠ oħrajn li l-kumpens għalihom jaqbeż il-EUR 15-il miljun fis-sena. 2.1. Kif il-kompetizzjoni ttejjeb il-benesseri tal-konsumatur Fi żminijiet diffiċli, jista’ jkun hemm min jappella għall-protezzjoniżmu. Madankollu, bħalma kkonfermat l-istorja, l-infurzar tal-kompetizzjoni u l-affermazzjoni tal-prinċipji ma jistgħux jitnaqqsu fi żminijiet ta’ kriżi ekonomika, peress li kwalunkwe dgħufija tal-qafas tal-kompetizzjoni jagħmel agħar ix-xejra tat-tkabbir ekonomiku fuq medda medja u twila ta’ żmien. Il-konsumaturi jkunu f’qagħda aħjar meta jkollhom aċċess għal swieq miftuħin u kompetittivi Il-ġlieda kontra l-ftehimiet ta’ kollużjoni u kontra l-abbużi mid-dominanza hija prijorità ma taqta’ xejn għall-Kummissjoni. Fl-2011, il-Kummissjoni adottat erba’ deċiżjonijiet dwar kartelli, inklużi tnejn relatati ma' prodotti tal-konsumatur (deterġenti domestiċi u frott eżotiku) u waħħlet multi ta’ aktar minn EUR 614-il miljun lil 14-il impriża[32]. Tlieta minn dawn l-erba’ deċiżjonijiet kienu arranġamenti għal soluzzjoni. L-arranġamenti għal soluzzjoni huma importanti, għax jippermettu lill-Kummissjoni tipproċedi iktar malajr, u dan iwassal għal benefiċċji fir-rigward tal-ħin u tar-riżorsi. Barra minn hekk jikkontribwixxu biex jiżdied l-effett deterrenti tal-ġlieda tal-Kummissjoni kontra l-kartelli. Anki l-konsumaturi huma l-benefiċjarji ewlenin tad-deċiżjoni adottata f’Ġunju kontra l-operatur Pollakk stabbilit tat-telekomunikazzjonijiet, talli ħonoq l-iżvilupp tal-kompetizzjoni fis-swieq Pollakki tal-broadband għal aktar minn erba’ snin[33]. Il-Kummissjoni fetħet il-każ fuq inizjattiva tagħha stess fl-2009, wara li kienet osservat li l-Polonja kellha waħda mill-iktar rati baxxi ta’ penetrazzjoni tal-broadband fl-Ewropa, li l-konsumaturi kienu qed ibatu minn veloċitajiet ta’ konnessjoni aktar baxxi u li l-prezzijiet ta’ kull xahar għal kull Mbit/s irreklamat kienu ħafna ogħla mill-prezzijiet fi Stati Membri oħrajn (u fost l-ogħla fl-OKŻE). Il-Kummissjoni tipproteġi wkoll il-kompetizzjoni u ttejjeb il-benesseri tal-konsumaturi fl-applikazzjoni tal-linja politika tagħha dwar il-fużjonijiet, b’mod li jsib bilanċ bejn il-benefiċċji ekonomiċi tal-fużjoni u parametri oħrajn bħall-prezz, l-għażla, il-kwalità jew l-innovazzjoni. Din l-istrateġija kienet effettiva fis-settur tat-teknoloġija tal-informatika, fejn il-Kummissjoni rrevediet u approvat fużjonijiet bejn kompetituri fi swieq li huma diġà konċentrati, bħall-industrja tal-hard disks[34] u l-pjanijiet minn ċerti kumpaniji biex jimmodifikaw il-mudell tan-negozju tagħhom (bħat-teħid mill-produttur taċ-ċipep Intel tal-produttur tas-sigurtà tat-teknoloġija tal-informatika McAfee, bil-kundizzjoni li jimpenja ruħu li jiggarantixxi l-interoperabilità)[35] jew biex jiddiversifikaw il-portafoll tal-attivitajiet tagħhom (bħall-akkwist mill-Microsoft, produttur tas-sistemi operattivi, tal-fornitur tal-komunikazzjoni bil-vuċi u bil-vidjow fuq l-internet Skype)[36]. Il-konsumaturi huma mistennija wkoll jibbenefikaw minn għażla akbar u minn prezzijiet aħjar meta jivvjaġġaw bil-ferrovija fuq ċerti rotot Ewropej, wara l-approvazzjoni ta’ impriżi konġunti li twitti t-triq għall-introduzzjoni ta’ servizzi ġodda ta' ħeffa kbira fuq ir-rotot Pariġi-Milan[37] u Vjenna-Salzburg[38], f’kompetizzjoni mas-servizzi eżistenti bil-ferrovija pprovduti mill-operaturi stabbiliti. Intejbu l-benesseri tal-konsumaturi: l-eżempju prattika tas-settur tal-ikel Iż-żieda u l-volatilità tal-prezzijiet tal-ikel jistgħu jkollhom impatt negattiv fuq l-ekonomija Ewropea Il-mod kif l-infurzar tal-kompetizzjoni u l-affermazzjoni tal-prinċipji jistgħu jikkontribwixxu effettivament biex jittejjeb il-benesseri tal-konsumaturi wieħed jista’ jarah sew fis-settur tal-ikel, fejn ta’ kuljum iċ-ċittadini jħabbtu wiċċhom mar-realtà tas-suq. Iċ-ċittadini jonfqu parti kbira mill-baġits tagħhom fuq l-ikel, li fl-2011 kien jirrappreżenta medja ta’ madwar 14.1% min-nefqa totali tal-unitajiet domestiċi fl-UE[39]. Il-katina tal-provvista tal-ikel torbot tliet setturi importanti tal-ekonomija Ewropea: (1) il-produzzjoni agrikola; (2) l-ipproċessar tal-ikel; u (3) id-distribuzzjoni (bl-ingrossa u bl-imnut). Dawn għandhom rwol sinifikanti fil-ħajja ekonomika, soċjali u politika tal-Ewropa u jikkontribwixxu b’mod konsiderevoli għall-valur miżjud, il-kummerċ u x-xogħol fl-UE, speċjalment fl-inħawi rurali[40]. Minn madwar nofs l-2007 'l quddiem, il-prezzijiet tal-ikel għolew b'mod sinifikanti fil-livelli kollha tal-katina tal-provvista, u l-prezzijiet tal-ikel tal-konsumaturi saru kontributur ewlieni għall-inflazzjoni ġenerali[41]. Fl-istess ħin, il-volatilità tal-prezzijiet, notevolment il-prezzijiet tal-produtturi għall-prodotti bażiċi tal-ikel, żdiedet ukoll. Il-Kummissjoni irreaġixxiet fuq diversi fronti Iż-żieda u l-volatilità tal-prezzijiet tal-ikel żiedu l-għarfien ta’ dawk li jfasslu l-linji politiċi u tar-regolaturi dwar problemi potenzjali fil-katina tal-provvista tal-ikel, li dwarhom ittieħdu azzjonijiet. Fil-livell tal-UE, fl-2010 l-Kummissjoni stabbilixxiet forum ta ’ livell għoli għal funzjonament aħjar tal-katina tal-provvista tal-ikel , b'mandat sa tmiem l-2012[42]. Dan il-forum jiġbor flimkien għadd ta’ inizjattivi tal-Kummissjoni f'diversi oqsma tal-linji politiċi. Huwa stabbilixxa għadd ta’ pjattaformi ta' esperti sabiex jiffoka fuq aspetti differenti tal-katina tal-ikel. Fost dawn il-pjattaformi, tlieta huma ta’ interess partikolari mill-perspettiva tal-linja politika dwar il-kompetizzjoni: (i) pjattaforma fuq ir-relazzjonijiet kuntrattwali bejn in-negozji; (ii) grupp ta’ esperti inkarigat mill-iżvilupp ta’ għodda għall-monitoraġġ tal-prezzijiet tal-ikel; u (iii) pjattaforma fuq il-kompetittività fl-industrija agroalimentari. Pereżempju, ix-xogħol tal-pjattaforma fuq ir-relazzjonijiet kuntrattwali bejn in-negozji tittratta tħassib dwar is-setgħa inugwali tan-negozjar fil-katina tal-provvista tal-ikel, li hija kwistjoni li titqajjem spiss fir-rigward tal-infurzar tal-liġi tal-kompetizzjoni. Fi ħdan din il-pjattaforma, il-partijiet interessati qablu dwar il-prinċipji komuni tas-sens ta’ ġustizzja li jmexxu r-relazzjonijiet kummerċjali fis-settur tal-ikel kif ukoll dwar eżempji ta’ prattiki kummerċjali ġusti u inġusti, li madankollu mhumiex koperti mil-liġi tal-UE dwar il-kompetizzjoni. Ħidmet din il-pjattaforma għadha għaddejja. Anki r-riformi tal-linja politika komuni tas-sajd (il-PKS) u tal-linja politika agrikola komuni (il-PAK) mressqin mill-Kummissjoni fl-2011 għandhom riperkussjonijiet importanti għall-kompetizzjoni f'dawn is-setturi[43]. Ir-regoli tal-PAK għandhom, b’mod partikulari, rwol sinifikanti fil-kompetizzjoni fil-parti ta’ fuq tal-katina tal-provvista tal-ikel. Għalkemm l-Artikoli 101 u 102 tat-TFUE japplikaw għal prodotti agrikoli, il-proposta tal-PAK issostni ċerti derogi mill-Artikolu 101 TFUE, minkejja li l-objettiv ġenerali hu li tiżdied l-orjentazzjoni tal-PAK lejn is-suq. Il-kwistjoni tas-setgħa inugwali tan-negozjar qamet ukoll waqt id-diskussjonijiet dwar ir-riforma tal-PAK, minħabba li bosta partijiet interessati enfasizzaw li l-produtturi primarji tal-ikel m’għandhomx setgħa tan-negozjar kaġun tal-frammentazzjoni kbira li teżisti fis-settur agrikolu meta wieħed iqabbel mal-livelli l-oħrajn tal-katina tal-provvista tal-ikel. Din il-fehma hija espressa wkoll f’rapporti reċenti mill-Parlament Ewropew dwar ir-riforma tal-PAK[44]. Biex jinstab rimedju għan-nuqqas ta’ setgħa ta’ negozjar, il-PAK tfittex li ssaħħaħ ir-rwol tal-organizzazzjonijiet tal-produtturi fis-setturi kollha tal-produzzjoni agrikola. Madankollu, minħabba li l-membri tal-organizzazzjonijiet tal-produtturi huma produtturi agrikoli indipendenti u l-produzzjoni tagħhom hija integrata fi gradi li jvarjaw fl-organizzazzjonijiet tal-produtturi, huwa essenzjali li jiġi żgurat li l-funzjoni tal-organizzazzjonijiet tal-produtturi jaħdmu b’manjiera li tiffavorixxi l-kompetizzjoni. L-awtoritajiet tal-kompetizzjoni jiżguraw li s-swieq tal-ikel jaħdmu b’mod li minnhom igawdu l-konsumaturi … Il-prezzijiet għoljin tal-ikel jirriżultaw minn għadd ta’ fatturi li jmorru lil hinn mill-ambitu tal-linja politika dwar il-kompetizzjoni. L-aktar spjegazzjoni li tista’ tingħata għaż-żidiet reċenti fil-prezzijiet hija l-fatt li l-prezzijiet tal-prodotti bażiċi qed jogħlew, u dawn iż-żidiet jingħaddew tul il-katina tal-ikel u jwasslu għal prezzijiet ogħla għall-konsumaturi. Madankollu, il-liġi tal-kompetizzjoni għandha rwol importanti biex jiġi żgurat li s-swieq tal-ikel jaħdmu tajjeb fl-interess tal-konsumaturi. F'din il-vena, f’dawn l-aħħar snin bosta awtoritajiet nazzjonali tal-kompetizzjoni fl-UE wettqu eżerċizzji ta’ stħarriġ dwar is-settur tal-ikel bil-għan li jiksbu stampa ċara ta’ kif jaħdmu dawn is-swieq, jidentifikaw problemi li jistgħu jinqalgħu u jipproponu soluzzjonijiet. Fil-livell tal-kummerċ bl-imnut, is-swieq tal-ikel spiss ikunu ta’ dimensjoni nazzjonali jew reġjonali. L-awtoritajiet nazzjonali tal-kompetizzjoni għandhom rwol ewlieni sabiex tiġi applikata l-liġi tal-kompetizzjoni f'dan is-settur. Id-DĠ Kompetizzjoni ħadem mill-qrib mal-awtoritajiet nazzjonali tal-kompetizzjoni fil-qafas tan-NEK sabiex ikompli jiġi żviluppat metodu komuni u koerenti u sabiex jiġi żgurat li s-swieq tal-ikel jibqgħu kompetittivi u jaħdmu b’mod effiċjenti. Wieħed mir-riżultati ta’ din il-koperazzjoni huwa t-tħejjija ta' Rapport tan-NEK dwar l-aktar azzjonijiet sinifikanti ta’ infurzar, ta’ affermazzjoni tal-prinċipji u ta’ monitoraġġ meħudin mill-awtoritajiet Ewropej tal-kompetizzjoni f’dawn l-aħħar tmien snin[45]. L-abbozz tar-rapport juri l-ħidma impressjonanti tal-awtoritajiet nazzjonali tal-kompetizzjoni f’dan il-qasam, b’madwar 170 każ ta’ infurzar tal-miżuri antitrust, 1,300 każ ta’ kontroll ta’ fużjonijiet u madwar 100 azzjoni ta’ monitoraġġ tas-suq (inklużi inkjesti settorjali, studji tas-suq u opinjonijiet li jaffermaw il-prinċipji tal-kompetizzjoni). Il-każijiet u l-azzjonijiet ta’ monitoraġġ kienu jkopru firxa wiesgħa ta’ prodotti u ta’ setturi, fil-livelli kollha tal-katina tal-provvista. Bħalma jispjega fil-qosor ir-rapport, iċ-ċereali, il-prodotti tal-ħalib u kategorija li fiha tipi differenti ta’ prodotti miġburin flimkien huma l-aktar setturi investigati f’każijiet tal-antitrust. L-ikbar tħassib rigward il-kompetizzjoni kellu x’jaqsam mal-imġiba tal-kartelli, iżda kien jinkludi wkoll ir-restrizzjonijiet vertikali u l-abbużi mid-dominanza. L-iskop prinċipali tal-azzjonijiet tal-monitoraġġ tas-suq kien li wieħed jifhem aħjar il-funzjonament tas-swieq tal-ikel, bħal kif il-prezzijiet jimxu tul id-diversi livelli tal-katina tal-provvista. B’riżultat ta’ dawn l-azzjonijiet, l-awtoritajiet nazzjonali tal-kompetizzjoni ressqu għadd ta' rakkomandazzjonijiet biex titjieb il-kompetizzjoni fis-swieq rilevanti. Xi wħud minnhom stabbilixxew ukoll prinċipji għar-relazzjonijiet kuntrattwali bejn il-bejjiegħa bl-imnut u l-fornituri. B’mod parallel għal ħidmet l-awtoritajiet nazzjonali tal-kompetizzjoni, anki l-Kummissjoni infurzat ir-regoli tal-kompetizzjoni fis-settur tal-ikel, notevolment billi investigat u mmultat lill-kartelli illegali kif ukoll permezz tal-kontroll tal-fużjonijiet. Pereżempju, f'Ottubru l-Kummissjoni adottat deċiżjoni li permezz tagħha sabet li l-gruppi Chiquita u Pacific Fruits kienu operaw kartell ta' ffissar tal-prezzijiet għall-bejgħ tal-banana tagħhom fin-Nofsinhar tal-Ewropa[46]. Il-kumpaniji kienu ffissaw prezzijiet tal-bejgħ li jinbidlu kull ġimgħa u skambjaw informazzjoni dwar il-prezzijiet fir-rigward tal-marki tagħhom. ... u li l-konsolidazzjoni ma tagħmilx ħsara lill-proċess kompetittiv Is-settur tal-ikel għaddej minn globalizzazzjoni u konsolidazzjoni ma taqta’ xejn, kif rifless fl-għadd ta' notifiki dwar fużjonijiet li l-Kummissjoni indirizzat fl-2011[47]. Il-konsolidazzjoni wieħed jista’ jaraha b'mod partikolari fis-settur tal-prodotti tal-ħalib, fejn il-Kummissjoni approvat tliet proposti ta’ konċentrazzjonijiet[48]. Fil-każ tal-akkwiżizzjoni tal-Allgäuland mill-Arla, il-Kummissjoni fetħet investigazzjoni dettaljata iżda fl-aħħar mill-aħħar iddeċidiet li l-impenn offrut mill-parti notifokanti ma kienx neċessarju; għalhekk, it-tranżazzjoni proposta ġiet approvata mingħajr kundizzjonijiet. Anki l-industrija tal-meraq tal-larinġ[49] u dik taz-zokkor ġew eżaminati fil-kuntest tal-kontroll tal-fużjonijiet fl-2011. Konsolidazzjoni li għaddejja bħalissa fis-settur taz-zokkor Is-settur taz-zokkor huwa suq konċentrat, bi xkiel kbir għad-dħul. Ir-riforma regolatorja tas-settur taz-zokkor aċċellerat id-dinamika tas-suq, u dan wassal għal numru iżgħar ta’ atturi attivi f’diversi Stati Membri. Il-Kummissjoni ddeċidiet li tapprofondixxi l-istħarriġ tagħha dwar l-akkwist tal-kontroll, minn Südzucker, tal-kummerċjant taz-zokkor ED&F MAN[50], minħabba li l-investigazzjoni preliminari kienet indikat li jista’ jkun hemm tħassib dwar il-kompetizzjoni fis-swieq għaz-zokkor abjad, b'mod partikulari fin-Nofsinhar tal-Ewropa; fil-każ tal-importazzjonijiet taz-zokkor tal-kannamieli għar-raffinar għaż-Żona Ekonomika Ewropea (ŻEE)[51] kollha kemm hi, u fil-każ tal-għasel iswed, speċjalment fl-Ewropa ċentrali. Id-deċiżjoni tal-Kummissjoni mistennija tingħata f'April 2012. 2.2. Kif il-linja politika dwar il-kompetizzjoni ssostni t-tkabbir ekonomiku, il-ħolqien tax-xogħol u l-kompetittività Fl-ekonomiji avvanzati, is-sors ewlieni tat-tkabbir huwa l-produttività totali tal-fatturi. Fis-snin riċenti, inħoloq kunsens wiesa’ dwar il-muturi prinċipali tal-produttività totali tal-fatturi: l-innovazzjoni bbażata fuq il-konoxxenza u ekonomija li tiffaċilita r-riallokazzjoni dinamika tal-fatturi tal-produzzjoni bejn setturi u industriji differenti. Is-swieq kompetittivi huma l-aħjar għal impriżi mgħammra għal suċċess fit-tul. Linja politika soda dwar il-kompetizzjoni hija element prinċipali ta’ linja politika koerenti u integrata sabiex tiġi inkoraġġita l-kompetittività tal-industriji tal-Ewropa. Ir-riċerka, l-iżvilupp u l-innovazzjoni Il-kompetizzjoni hija mutur fundamentali tal-innovazzjoni u tal-produttività totali tal-fatturi Minħabba li tistimola l-innovazzjoni tat-teknoloġiji u tal-metodi tal-produzzjoni – bil-mod il-mod jew b’mod radikali – il-linja politika dwar il-kompetizzjoni tista' tagħti kontribut sinifikanti favur il-produttività u t-tkabbir ekonomiku. Il-kartelli ma jħallux lill-industriji jagħtu spinta ġdida lilhom infushom u jdawru l-orjentament tal-attività lejn l-ikbar sfruttament possibbli ta’ dak li minnu jista’ jsir il-qligħ minflok fuq l-innovazzjoni. L-investigazzjoni tal-Kummissjoni dwar allegati prattiki minn ċerti djar tal-pubblikazzjoni bil-ħsieb li jeżerċitaw kontroll kollettiv fuq l-iżvilupp tal-kotba elettroniċi, possibbilment b’mod li ssir ħsara lill-prospett li jiġi żviluppat suq diġitali uniku u kompetittiv f’dan il-qasam, huwa eżempju wieħed tal-azzjonijiet tal-Kummissjoni f'dan il-qasam[52]. F’ambjenti innovattivi ħafna, l-impriżi stabbiliti jistgħu jkollhom ukoll it-tentazzjoni li jikkontrollaw il-proċess tal-innovazzjoni għall-vantaġġ tagħhom infushom u għad-detriment ta' operaturi ġodda. L-infurzar tal-miżuri antitrust irid jiżgura li l-impriżi dominanti ma jkunux jistgħu jużaw id-dominanza tagħhom biex ifixklu d-dħul ta’ kompetituri iżgħar li jġibu magħhom ideat vijabbli ġodda. L-investigazzjonijiet tal-Kummissjoni li għaddejjin bħalissa kontra l-Google fir-rigward tal-attivitajiet tiegħu tat-tiftix fuq l-internet, tar-reklamar marbut mat-tiftix fuq l-internet u tal-intermedjazzjoni pubbliċitarja marbuta mat-tiftix fuq l-internet[53] juri l-impenn tal-Kummissjoni biex tinforza r-regoli tal-kompetizzjoni f'setturi diġitali li qed jiżviluppaw malajr bil-ħsieb li jiġi żgurat il-funzjonament tajjeb tagħhom bħala parti mill-miri ġenerali tal-Aġenda Diġitali. Il-Kummissjoni qed tikkunsidra, partikolarment, allegazzjonijiet li l-Google qed jitfa’ aktar ’l isfel ir-riżultati bla ħlas ta’ fornituri kompetituri fil-qasam tas-servizz tat-tiftix, filwaqt li jagħti trattament preferenzjali lir-riżultati tas-servizzi ta’ tiftix vertikali tiegħu stess, kif ukoll allegazzjonijiet li qed jimponi obbligi ta’ esklużività fuq is-sħab fir-reklamar u jirrestrinġi l-portabilità tad-dejta ta' kampanji tar-reklamar online lejn pjattaformi online għar-reklamar li jikkompetu miegħu. Bl-istess mod, anki s-settur farmaċewtiku jinsab orjentat lejn ir-riċerka u l-iżvilupp u huwa rregolat ħafna. Kif juri r-rapport tal-Kummissjoni dwar l-inkjesta fis-Settur Farmaċewtiku, uħud mill-aktar aspetti inkwetanti dwar il-kompetizzjoni fis-settur jirrigwardaw il-potenzjal ta’ dewmien żejjed jew ta’ imblukkar tad-dħul ta’ mediċini ġeneriċi u tal-iżvilupp u l-varar ta’ mediċini innovattivi[54]. Fid-dawl tan-natura globali tal-industrija farmaċewtika, li tiġi mantnuta kompetizzjoni b’saħħitha f'dan is-settur mhux biss huwa neċessarju għal raġunijiet domestiċi, iżda wkoll biex titjieb il-provvista ta’ mediċini innovattivi u bi prezzijiet konvenjenti għal dawk fil-bżonn fil-pajjiżi li qed jiżviluppaw. Minħabba f’hekk, fl-2011 ftehimiet u arranġamenti kuntrattwali biex jiddewwem id-dħul fis-suq għal prodotti ġeneriċi kienu taħt il-lenti, minħabba li l-Kummissjoni fetħet żewġ każijiet[55] f’dan il-kuntest. L-ammont ta’ għajnuna mill-Istat biex tiġi sostnuta n-nefqa fl-oqsma tar-riċerka, tal-iżvilupp u tal-innovazzjoni żdied minn EUR 6.2 miljun fl-2005 għal EUR 10.9 miljun fl-2010 (+ 75%) sabiex jingħata sostenn lill-ħolqien tal-impjiegi u tikber il-kompetittività tal-Ewropa, permezz ta’ każijiet individwali u ta’ sistemi. Fl-2011, il-Kummissjoni kklerjat is-sostenn tal-Istati Membri għal tali objettivi f’mill-inqas 33 każ li kellhom x’jaqsmu mal-ħarsien ambjentali, 43 li kienu marbutin mal-iżvilupp reġjonali, 20 li kienu relatati mar-riċerka u l-iżvilupp, u mill-inqas 11 rigward l-appoġġ lill-impriżi żgħar u medji[56]. Tkabbir aktar ekoloġiku L-Ewropa teħtieġ prezzijiet kompetittivi tal-enerġija, is-sigurtà tal-provvista, investimenti fl-infrastruttura u sorsi ta’ enerġija li jirrispettaw il-miri ambjentali B’konformità mal-għan li jingħata appoġġ għat-tkabbir sostenibbli, il-Kummissjoni bdiet tħejji linji gwida għat-trattament tal-għajnuna mill-Istat fir-rigward tas-sistema għan-negozjar tal-emissjonijiet. Dawn se jkollhom l-għan li jibbilanċjaw tliet objettivi: li nipprevjenu riskju sinifikanti ta’ rilokazzjoni tal-karbonju minħabba ż-żieda tal-ispejjeż tad-CO2 fil-prezzijiet tal-elettriku; li nippreservaw is-sinjali tal-prezzijiet maħluqa mis-sistema tal-UE għan-negozjar tal-emissjonijiet sabiex naslu għal dekarbonizzazzjoni effettiva meta wieħeq iqis il-kostijiet; u li nimminimizzaw id-distorsjonijiet tal-kompetizzjoni fis-suq intern billi nevitaw il-ġirjiet lejn is-sussidji fl-UE fi żmien ta’ inċertezza ekonomika u dixxiplina baġitarja. Il-linja politika dwar il-kompetizzjoni tinkoraġġixxi l-aktar użu effiċjenti tat-teknoloġiji u r-riżorsi eżistenti Iċ-ċifri juru domanda li qed tikber biex ir-rekwiżiti tal-enerġija jiġu ssodisfati permezz ta’ sorsi sostenibbli. Il-Kummissjoni awtorizzat intrapriżi konġunti fis-setturi tal-enerġija mix-xemx (kemm termali kif ukoll fotovoltajċi)[57] u mir-riħ[58]. L-Istati Membri pprovdew finanzjament għal miżuri ta’ sostenn għall-enerġija minn sorsi rinnovabbli bħala parti mil-linji gwida orizzontali dwar l-għajnuna għall-ambjent[59], u fl-istess ħin diversi Stati Membri kellhom it-tir li jippromwovu l-karozzi li jagħmlu inqas ħsara lill-ambjent u l-prodotti ekoloġiċi. L-industriji tan-netwerks Ħidmet il-Kummissjoni fil-qasam tal-antitrust iffokat fuq it-titjib tal-funzjonament fis-suq ta' setturi ewlenin tal-ekonomija bħalma huma l-industriji tan-netwerks. Il-linja politika dwar il-kompetizzjoni tippromwovi servizzi effiċjenti u integrati u tipprevjeni s-segmentazzjoni tas-suq It-tlestija tas-suq uniku ma tistax issir realtà jekk il-kumpaniji jikkonkludu ftehimiet biex jaqsmu s-suq skont il-fruntieri nazzjonali. Ftehimiet li jinkludu klawsoli tan-nonkompetizzjoni jpoġġu l-integrazzjoni tas-suq uniku f’riskju. Għalhekk, il-Kummissjoni bagħtet dikjarazzjoni ta’ oġġezzjonijiet lil Telefónica u lil Portugal Telecom, minħabba li l-kumpaniji kienu qablu li ma jikkompetux fis-swieq tat-telekomunikazzjonijiet rispettivi tagħhom fil-peniżola tal-Iberja[60]. It-tkabbir ekonomiku jinsab ukoll fil-qalba tal-linja politika dwar l-għajnuna Statali fis-settur tat-telekomunikazzjoni. Fl-2011 il-Kummissjoni skrutinizzat kważi EUR 2 biljun ta’ fondi mill-Istat biex jiffinanzjaw l-iżvilupp tal-broadband u tan-netwerks tal-ġenerazzjoni li jmiss f'diversi pajjiżi Ewropej. B’riżultat ta’ dan, ġew approvati 18-il skema ta’ għajnuna biex tinbena infrastruttura ġdida tat-telekomunikazzjoni fi nħawi tal-Ewropa li mhumiex moqdijin daqs il-bqija. Dawn jikkontribwixxu għat-tnaqqis tad-differenza meta wieħed iqabbel mal-pajjiżi aktar avvanzati fid-dinja kollha, ikabbar il-kompetittività tas-swieq u, fl-aħħar mill-aħħar, iwassal għal servizzi ġodda għall-konsumaturi. Il-linja politika dwar il-kompetizzjoni tiffaċilita r-riallokazzjoni dinamika tar-riżorsi (dħul u ħruġ) Fis-settur tal-enerġija, l-infurzar tal-kompetizzjoni jista’ jikkontribwixxi biex tinstab soluzzjoni għal kwistjonijiet ta’ sigurtà tal-provvista, billi jiffaċilita l-aċċess għas-suq u jinkoraġġixxi l-investiment. Fl-2011, il-Kummissjoni tat bidu għal investigazzjoni formali kontra l-fornitur tal-elettriku ČEZ, fuq suspett li seta’ abbuża minn pożizzjoni dominanti billi fixkel id-dħul ta’ kompetituri fis-suq Ċek tal-elettriku[61]. Il-Kummissjoni wettqet ukoll spezzjonijiet għal għarrieda fil-bini ta’ kumpaniji tal-gass fl-Ewropa ċentrali u tal-Lvant, b’rabta mal-eżistenza ta’ mġiba li tista’ twassal biex il-kompetituri ma jkunux jistgħu jipprovdu sorsi alternattivi ta' gass, jew li tista’ tkun tinvolvi abbuż minn pożizzjoni dominanti fil-forniment tal-gass, pereżempju billi jintalbu prezzijiet eċċessivi. It-titjib tal-funzjonament tas-settur tat-trasport bl-ajru: ir-rwol tal-linja politika dwar il-kompetizzjoni It-trasport bl-ajru tal-passiġġieri ntlaqat inqas mill-kriżi finanzjarja milli ntlaqat it-trasport bl-ajru tal-merkanzija Illum il-ġurnata, l-ivvjaġġar bl-ajru jitqies bħala fatta. In-numru tal-passiġġieri bl-ajru ttrippla bejn l-1980 u 2000, u huwa mistenni jerġa’ jirdoppja sal-2020. Fl-2010 n-numru ta’ passiġġieri bl-ajru li taru fuq rotot li jinvolvu ajruporti tal-UE laħaq is-777 miljun, li jfisser żieda ta’ 3% meta mqabbel mal-2009. Madwar żewġ terzi ta’ dak l-ivvjaġġar sar fl-UE. Dan it-tkabbir stabbli juri l-benefiċċji tal-liberalizzazzjoni tas-suq, bl-appoġġ tal-infirzar tal-linja politika dwar il-kompetizzjoni. It-tbassir jindika li fid-deċennju li ġej it-traffiku bl-ajru se jkompli tiżdied b’madwar 4% fis-sena[62]. L-avjazzjoni ċivili tikkontribwixxi bil-kbir għall-ekonomija Ewropea minħabba li tinvolvi aktar minn 150 trasportatur tal-passiġġieri bi skeda, netwerk ta’ ’l fuq minn 450 ajruport u xi 4.5 miljun impjegat[63]. L-attivitajiet tagħha jikkontribwixxu 1.5% tal-PDG tal-UE. Il-fatt li s-settur tal-avjazzjoni ċivili kiber b'mod sinifikanti mill-bidu tad-disgħinijiet ’l hawn huwa prinċipalment ir-riżultat tal-liberalizzazzjoni tas-settur, li wasslet għal tnaqqis fil-prezzijiet u għad-dħul ta' bosta kumpaniji ġodda. L-għadd ta’ rotot interni fl-Unjoni żdied b'140% bejn l-1992 u l-2010. Fl-2010, ġew trasportati bl-ajru 13.1 miljun tunnellata ta’ merkanzija, li 20% minnhom marru minn post għal ieħor fl-UE stess. Dan jirrappreżenta żieda ta’ 16% meta mqabbel mal-2009, meta s-settur Ewropew tat-trasport tal-merkanzija bl-ajru kien ħa daqqa ’l isfel minħabba l-kollass fil-kummerċ li rriżulta mill-kriżi finanzjarja. Il-liberalizzazzjoni inkoraġġiet il-kompetizzjoni u kabbret l-għażla għall-passiġġieri, iżda … Il-proċess tal-liberalizzazzjoni fit-trasport bl-ajru jinsab fi stadju relattivament avvanzat. Wara t-tlestija tas-suq uniku fit-trasport bl-ajru fl-1997, għadd ta’ linji ġodda tal-ajru daħlu fis-suq u żviluppaw malajr, b’mod li żiedu l-kompetizzjoni u pprovdew għażla ikbar għall-passiġġieri. Dan ġie rifless ukoll fiż-żieda relattivament kbira fin-numri ta’ passiġġieri fl-ajruporti reġjonali. Madankollu, fl-aħħar ftit snin il-pożizzjoni kompetittiva tal-ajruporti reġjonali jidher li ddgħajfet: ajruporti b’inqas minn ħames miljun passiġġier fis-sena issa għandhom rati ta’ tkabbir li huma simili għal dawk ta' ajruporti akbar. ... il-konsolidazzjoni qajmet tħassib dwar diversi forom ta’ kooperazzjoni bejn il-linji tal-ajru Fl-istess ħin, kien hemm konsolidazzjoni sostanzjali bejn il-linji tal-ajru, notevolment minħabba li rriżulta li l-istruttura preċedenti tas-suq, li kienet ibbażata fuq l-eżistenza tal-linji nazzjonali tal-ajru, ma kinitx taħdem tajjeb f'suq Ewropew miftuħ. Seħħew għadd ta’ fużjonijiet, li notevolment li kienu jinvolvu wħud mil-linji nazzjonali iżgħar u/jew inqas affiċjenti – li qabel kienu protetti minn monopolji legali. Żviluppaw ukoll forom aktar laxki u varji ta’ koperazzjoni, li jvarjaw minn arranġamenti bilaterali dwar kodiċijiet maqsumin sa alleanzi (numru kbir ta’ linji tal-ajru fl-Ewropa u lil hinn minnha jagħmlu parti mit-tliet alleanzi l-kbar: Oneworld, Star Alliance u SkyTeam) jew jew impriżi konġunti. Ir-restrizzjonijiet fuq l-investiment barrani f’ġuriżdizzjonijiet differenti (bħall-UE u l-Istati Uniti) huma raġuni prinċipali għall-popolarità ta’ forom iktar laxki ta’ kooperazzjoni bejn it-trasportaturi internazzjonali. L-investigazzjonijiet tal-Kummissjoni dwar il-fużjonijiet u dwar l-antitrust fl-2011 qiesu kemm l-effetti kompetittivi tal-konċentrazzjoni akbar tal-provvista fuq ċerti rotot kif ukoll l-impatt kompetittiv tal-koordinazzjoni bejn il-linji tal-ajru. Il-Kummissjoni tipproponi regolament ġdid dwar l-islottijiet bil-għan li tiżdied il-kompetizzjoni F'Marzu, il-Kummissjoni adottat strateġija komprensiva li tistabbilixxi pjan direzzjonali lejn sistema tat-trasport kompetittiva u li tuża r-riżorsi b’mod effiċjenti[64]. Il-pjan direzzjonali fih 40 inizjattiva konkreta mmirati biex tiżdied il-mobbiltà filwaqt li l-emissjonijiet tal-karbonju fit-trasport jitnaqqsu b’60% sal-2050. Il-pakkett għal ajruporti aħjar, li ġie adottat f’Diċembru 2011, jisħaq fuq l-isfida tal-kapaċità. Fil-kuntest ta’ konġestjoni li qed tiżdied fl-ajruporti u tal-iżvilupp limitat ta’ infrastrutturi ewlenin ġodda fl-ajruporti, l-aċċess għall-islottijiet tal-ajruporti, li huma riżorsa rari, jillimita l-kompetizzjoni. Waħda minn dawn l-inizjattivi hija proposta għal regolament ġdid dwar l-islottijiet[65], li ġiet adottata fl-1 ta' Diċembru u li għandha l-għan li tiffaċilita d-dħul fis-suq u tinkoraġġixxi l-użu aktar effiċjenti tal-kapaċità tal-ajruporti. Ir-regolament propost isaħħaħ l-indipendenza tal-koordinaturi tal-islottijiet, jipprevedi żidiet fir-rati rikjesti tal-utilizzazzjoni tal-islottijiet, u jippermetti espressament l-innegozjar sekondarju tal-islottijiet, li għandu jiffavorixxi d-dħul ta’ kompetituri, għad-detriment tal-operaturi stabbiliti. Fl-istess ħin, se jkun meħtieġ li l-awtoritajiet tal-kompetizzjoni jiżguraw li l-fatt li l-kummerċ sekondarju se jsir aktar faċli ma jintużax mil-linji tal-ajru diġà stabbiliti biex ikomplu jsaħħu l-pożizzjonijiet tagħhom. Il-pakkett għal ajruporti aħjar fih ukoll regolament ġdid dwar l-assistenza lill-inġenji tal-ajru fuq l-art[66] sabiex jitjiebu l-effiċjenza u l-kwalità ġenerali tas-servizzi tal-assistenza lill-inġenji tal-ajru fuq l-art, billi tiġi żgurata żieda fil-kompetizzjoni fis-settur. F’każijiet ta’ fużjonijiet u antitrust ġew offruti impenji li jinvolvu l-islottijiet bħala rimedji F'għadd ta' każijiet ta’ fużjoni u ta’ antitrust, il-partijiet offrew slottijiet bħala mezz biex jiġi ffaċilitat id-dħul ta’ kompetituri, bil-għan li jindirizzaw it-tħassib li qajmu l-awtoritajiet tal-kompetizzjoni. L-impenji li jinvolvu l-islottijiet huma partikolarment effettivi f’ajruporti konġestjonati, fejn l-aċċess għall-islottijiet huwa essenzjali biex il-linji tal-ajru jkunu jistgħu jikkompetu. L-impenji li jinvolvu l-islottijiet ġew implimentati minn impriża konġunta trans-Atlantika fil-qasam tal-linji tal-ajru, iżda … Fl-2010, il-British Airways, l-American Airlines u l-Iberia, li huma membri tal-alleanza Oneworld, ftehmu li jikkoordinaw l-iskedi tat-titjiriet, il-prezzijiet u l-kapaċitajiet tagħhom fuq rotot bejn l-Ewropa u l-Amerika ta’ Fuq. L-investigazzjoni tal-Kummissjoni dwar din l-impriża konġunta wasslet għal deċiżjoni li lill-impenji li ħadu t-tliet trasportaturi għamlithom jorbtu[67]. Sussegwentement, diversi kompetituri applikaw għal slottijiet jew għal arranġamenti speċjali oħra offruti mill-imseħbin fl-impriża konġunta. Wara li eżaminat il-każ, fl-20 ta’ Diċembru 2010 l-Kummissjoni approvat l-applikazzjoni tad-Delta Airlines għall-islottijiet, u dan ippermettielha tibda servizzi ġodda bejn Londra (Heathrow) u Boston u Miami. Fl-2011 il-Kummissjoni kompliet tinvestiga l-arranġamenti li saru bħala parti mill-alleanzi Star[68] u SkyTeam[69] u fetħet żewġ investigazzjonijiet[70] biex tivverifika l-legalità ta’ ftehimiet ta’ qsim tal-kodiċi li ġew implimentati. Każ minnhom kien bejn il-Lufthansa u t-Turkish Airlines u t-tieni kien bejn it-TAP Air Portugal u l-Brussels Airlines. ... ma tqisux bħala biżżejjed fil-fużjoni proposta bejn l-Aegean Airlines u l-Olympic Air Inħarsu l-għażla offruta lill-konsumatur u l-kompetizzjoni fil-prezzijiet fuq ir-rotot Griegi Fis-26 ta’Jannar, il-Kummissjoni pprojbiet il-fużjoni proposta bejn l-Aegean Airlines u l-Olympic Air, li huma l-akbar żewġ linji tal-ajru fil-Greċja. Din il-fużjoni kienet ġiet innotifikata f'Ġunju 2010. Kif għamlet fil-każ ta’ fużjonijiet preċedenti bejn linji tal-ajru, il-Kummissjoni analizzat l-effetti kkombinati tal-fużjoni proposta fuq ir-rotot individwali li fuqhom joperaw iż-żewġ kumpaniji fl-istess ħin. Il-Kummissjoni sabet li l-fużjoni proposta kienet tirriżulta fi kważi monopolju għall-entità magħquda fuq disa' rotot, inklużi dawk bejn Ateni u Tessaloniki, Herakleion jew Rodi, għad-detriment tal-aktar minn erba’ miljun passiġġier li jivvjaġġaw fuq dawk ir-rotot kull sena. Bħala parti minn pakkett ta’ rimedju l-Olympic u l-Aegean offrew li jagħmlu disponibbli għal kwalunkwe applikant potenzjali ġdid ċerti slottijiet tat-tlugћ u tal-inżul fl-ajruport ta’ Ateni u f’ajruporti Griegi oħrajn. Madankollu, il-Kummissjoni kkunsidrat li dawn ir-rimedji ma kinux biżżejjed minħabba li l-ajruport ta’ Ateni u l-ajruporti Griegi l-oħrajn kollha ma jbatux minn konġestjoni tat-traffiku. Fil-fatt, għall-kuntrarju ta’ każijiet preċedenti li kienu jinvolvu l-linji tal-ajru, il-problema ma kinitx id-disponibilità tal-islottijiet. Il-problema kienet li, anke bl-islottijiet disponibbli, ftit li xejn kien probabbli li jkun hemm xi kumpanija li tidħol fis-suq. Għalhekk, ir-rilaxx tal-islottijiet ma kienx se jtejjeb il-probabbiltà li jitfaċċa xi parteċipant ġdid fuq dawn ir-rotot, u lanqas ma kien se jagħmilha eħfef biex dan iseħħ. Fin-nuqqas ta’ rimedju xieraq, il-Kummissjoni ma kellhiex triq oħra ħlief li tipprojbixxi l-fużjoni proposta[71]. It-tfaċċar tat-trasportaturi bi prezzijiet irħas u l-ġibda li l-ajruporti reġjonali għandhom lejhom … Is-settur tat-trasport bl-ajru nbidel drammatikament f'dawn l-aħħar snin, speċjalment minħabba ż-żieda spettakolari tat-trasportaturi bi prezzijiet irħas mill-2005 ’l hawn. Dawn it-trasportaturi ħadu f’idejhom partijiet sostanzjali tas-suq iżda gawdew ukoll minn ammont konsiderevoli ta’ sostenn pubbliku. Pereżempju, f'numru ta' każijiet l-awtoritajiet pubbliċi offrew lit-trasportaturi bi prezzijiet irħas skemi ta’ skontijiet għall-użu tal-ajruporti reġjonali, li wkoll ibbenefikaw minn flus pubbliċi. Barra minn hekk, xi trasportaturi li qabel kienu nazzjonali jistgħu ma jirnexxilhomx jegħlbu l-kriżi ekonomika attwali u, għaldaqstant, talbu għal sostenn pubbliku. Għalhekk, m’għandniex neħduha b’sorpriża li l-Kummissjoni rċeviet ilmenti mingħand il-kompetituri. ... iservu għar-riflessjoni dwar il-linji gwida dwar l-avjazzjoni. Il-qafas legali attwali, li jikkonsisti fil-linji gwida tal-1994[72] u l-2005[73] dwar l-avjazzjoni, jindirizza tali tħassib prinċipalment billi jipprovdi kriterji ta’ kompatibbiltà għall-valutazzjoni tal-għajnuna għall-investiment destinata għall-infrastruttura tal-ajruporti u tal-għajnuna tal-bidu mogħtija minn ajruporti reġjonali lil-linji tal-ajru. Fl-2011, il-Kummissjoni nediet konsultazzjoni pubblika dwar l-applikazzjoni u r-reviżjoni possibbli ta’ dawn il-linji gwida. Il-Kummissjoni qed tikkunsidra li fl-2012 tadotta linji gwida ġodda, li jkunu jagħtu kas tal-impatt pożittiv tal-ajruporti u tal-linji tal-ajru fuq l-iżvilupp reġjonali filwaqt li jiġu evitati d-distorzjonijiet fil-kondizzjonijiet tal-kompetizzjoni u l-preżenza ta’ ajruporti li ma jħallux qligħ fl-istess żona. Il-Kummissjoni tintensifika l-iskrutinju tal-għajnuna mogħtija lill-ajruporti reġjonali u lit-trasportaturi bi prezzijiet baxxi, u … Bħalissa, il-maġġoranza tal-ajruporti reġjonali fl-Ewropa ma jħallux qligħ u jistgħu jżommu rashom 'il fuq mill-ilma biss bis-saħħa tas-sussidji li jirċievu mingħand l-awtoritajiet lokali. 8% biss tal-ajruportifl-UE-27 huma proprjetà privata, filwaqt li 77% huma pubbliċi u 14% oħra huma ffinanzjati minn kapital imħallat. Madankollu, l-għeluq tal-ajruport tista’ ma tkunx għażla li ta’ min jikkunsidraha, minħabba r-rwol importanti li l-ajruporti reġjonali għandhom għall-iżvilupp lokali jew reġjonali. Madankollu, l-iskrutinju tal-għajnuna mill-Istat irid jiżgura li tali proprjetà pubblika ma jgawdux minnha ċerti ajruporti u linji tal-ajru għad-detriment tal-oħrajn, u b'hekk jikkontribwixxi għall-allokazzjoni korretta tar-riżorsi pubbliċi. Huwa importanti li wieħed jinnota li għadd ta’ sentenzi li ngħataw fis-settur iddefendew dan ir-rwol aktar strett għall-iskrutinju tal-għajnuna mill-Istat. Fis-sentenza reċenti tagħha dwar il-każ tal-ajruport ta’ Leipzig-Halle, il-Qorti Ġenerali kkonfermat li l-kostruzzjoni tal-infrastruttura tal-ajruport hija suġġetta għall-iskrutinju tal-għajnuna mill-Istat, għax hija marbuta intrinsikament mat-tħaddim ta’ ajruport bħala attività ekonomika[74]. Fl-2011, il-Kummissjoni fetħet proċeduri ta’ investigazzjoni formali dwar l-għajnuna mill-Istat f’sitt każijiet[75] ta’ investiment u ta’ għajnuna tal-bidu lil linji tal-ajru jew ajruporti reġjonali. Il-biċċa l-kbira ta’ dawn il-każijiet jinvolvu skemi ta’ skontijiet fuq l-imposti tal-ajruport li ngħataw lil trasportaturi bi prezzijiet irħas, ħafna drabi flimkien ma’ ftehimiet ta’ kummerċjalizzazzjoni li għandhom valur dubjuż għall-ajruporti. ... tkompli tinvestiga l-għajnuna għar-ristrutturar mogħtija lit-trasportaturi nazzjonali Fl-istess ħin, it-trasportaturi li huma diġà stabbiliti ġew konsolidati u ristrutturati, u dan jagħti lok għal każijiet importanti ta’ għajnuna mill-Istat. Il-ftuħ tal-proċedura ta’ investigazzjoni formali dwar l-għajnuna għar-ristrutturar mogħtija lill-kumpanija tal-ajru nazzjonali Ċeka u lil dik Maltija (iċ-Czech Airlines (ČSA)[76] u l-Air Malta[77]) huma żewġ eżempji tajbin. 2.3. Kif il-Kummissjoni tinkoraġġixxi kultura ta’ kompetizzjoni L-infurzar u l-affermazzjoni tal-prinċipji huma ż-żewġ dirgħajn ta’ linja politika effettiva dwar il-kompetizzjoni L-għarfien dwar il-benefiċċji tal-kompetizzjoni huwa essenzjali għaċ-ċittadini biex jisfruttaw l-opportunitajiet tagħhom bħala konsumaturi, għan-negozji biex jikkompetu fuq il-merti u għal dawk li jfasslu l-linji politiċi fil-livell tal-UE, f’dak nazzjonali, f’dak reġjonali u f’dak lokali, sabiex joħorġu b’inizjattivi li jsostnu t-tkabbir sostenibbli. Jeħtieġ li l-kumpaniji u l-Istati Membri jkunu jafu r-regoli u jimxu magħhom … Is-swieq jaħdmu aħjar fejn il-konsumaturi jagħmlu għażliet infurmati bejn il-prodotti u s-servizzi offruti, fejn in-negozji ma jidħlux fi ftehimiet u prattiki antikompetittivi u fejn l-amministrazzjonijiet pubbliċi jirrealizzaw kemm il-kompetizzjoni tista’ tikkontribwixxi biex jiġu indirizzati l-problemi ekonomiċi aktar ġenerali. Fi żminijiet ta’ tnaqqis fir-ritmu ekonomiku, huwa partikolarment importanti li dawk li jfasslu l-linji politiċi jifhmu l-effetti tajbin li l-kompetizzjoni għandha fuq it-tkabbir u l-ħsara li tista’ tirriżulta jekk ir-regoli jiġu llaxkati. Sabiex tinkoraġġixxi l-għarfien tar-regoli u tippromwovi l-isforzi minn kumpaniji biex jikkonformaw, il-Kummissjoni ħarġet fuljett intitolat "Compliance Matters" u fuq il-websajt tagħha fetħet taqsima li tiggwida lill-qarrejja lejn materjali disponibbli dwar strateġiji effettivi ta’ konformità[78]. Fl-2011, sar iktar progress biex jiġi assigurat li d-deċiżjonijiet tal-Kummissjoni fuq l-irkupru tal-għajnuna mill-Istat jiġu infurzati b’mod effettiv u immedjat mill-Istat Membru kkonċernat. L-għan tal-irkupru huwa li tiġi stabbilita mill-ġdid is-sitwazzjoni li kienet teżisti fis-suq qabel l-għoti tal-għajnuna, sabiex jiġi żgurat li fis-Suq Intern jiġi mantnuti kundizzjonijiet ugwali għal kulħadd. Il-perċentwal ta’ għajnuna illegali u inkompatibbli li għad trid tiġi rkuprata niżel minn 75% fi tmiem l-2004 għal madwar 12.3% fil-31 ta’ Diċembru 2011, filwaqt li l-ammont ta’ għajnuna illegali u inkompatibbli rkuprata żdied minn EUR 2.3 biljun f'Diċembru 2004 għal EUR 12.3 biljun. Il-proċeduri tal-ksur u l-azzjonijiet ġudizzjarji kontra l-Istati Membri li ma jikkonformawx ma’ deċiżjoni dwar l-irkupru ta’ għajnuna mill-Istat kienu effettivi. Fl-2011, ħames każijiet ingħalqu wara azzjonijiet ġudizzjarji quddiem il-Qorti tal-Ġustizzja; 29 mill-45 każ miftuħ għadhom qed jinstemgħu. ... filwaqt li l-awtoritajiet tal-kompetizzjoni jintensifikaw il-koperazzjoni tagħhom fi ħdan l-UE u internazzjonalment Kemm il-Kummissjoni kif ukoll l-awtoritajiet nazzjonali tal-kompetizzjoni għandhom rwoli importanti biex tiġi inkuraġġita kultura ta’ kompetizzjoni. Huma jikkooperaw mhux biss dwar każijiet iżda wkoll fuq l-iżviluppi tal-linji politiċi permezz ta’ diversi fora fin-NEK. Is-sottogruppi li kienu attivi fl-2011 koprew setturi bħall-ikel, is-servizzi finanzjarji u l-farmaċewtiċi. Is-swieq globalizzati jeħtieġu kultura ta’ kompetizzjoni li tiġi inkuraġġita internazzjonalment, u l-Kummissjoni qed tippromwovi l-konverġenza tar-regoli sustantivi u proċedurali. Ġew konklużi ftehimiet ta’ kooperazzjoni mal-awtoritajiet tal-kompetizzjoni tal-Istati Uniti, tal-Kanada, tal-Ġappun u tal-Korea. Bħalissa qed jiġu diskussi ftehimiet aktar ambizzjużi mal-awtoritajiet Svizzeri u Kanadiżi, sabiex jitjiebu l-effiċjenza u l-effettività tal-kooperazzjoni fuq il-każijiet. 3. DJALOGU MA’ ISTITUZZJONIJIET OħRAJN DWAR IL-KOMPETITTIVITÀ 3.1. Djalogu strutturat mal-Parlament Ewropew Filwaqt li l-Kummissjoni għandha l-kompetenza sħiħa għall-infurzar tal-liġi tal-UE dwar il-kompetizzjoni, bil-kundizzjoni tal-kontroll min-naħa tal-Qrati Ewropej, il-Kummissarju responsabbli mill-Kompetizzjoni u s-servizzi tiegħu jieħdu sehem fi djalogu strutturat kontinwu dwar kwistjonijiet ta’ kompetizzjoni mal-Parlament Ewropew, partikolarment mal-Kumitat tiegħu dwar l-Affarijiet Ekonomiċi (ECON). Djalogu strutturat mal-Kumitat ECON Fl-2011, il-Kummissarju responsabbli mill-kompetizzjoni żar lill-Kumitat ECON tliet darbiet sabiex jieħu sehem fid-djalogu strutturat, biex jippreżenta l-programm ta’ ħidma tal-Kummissjoni għall-2011 (Marzu), ir-rapport annwali dwar il-linja politika dwar il-kompetizzjoni (Lulju) u l-programm ta' ħidma tal-Kummissjoni għall-2012 (Novembru). Attenda wkoll għal smigħ dwar ir-rimedju kollettiv u laqgħa mal-grupp ta' ħidma dwar il-kompetizzjoni. 3.2. X’se jsir wara r-riżoluzzjoni tal-Parlament dwar ir-rapport tal-2009 dwar il-linja politika dwar il-kompetizzjoni F'Jannar 2011, il-Parlament adotta r-riżoluzzjoni tiegħu dwar ir-rapport tal-2009 tal-Kummissjoni dwar il-linja politika dwar il-kompetizzjoni[79]. F'dik ir-riżoluzzjoni, għamel sensiela ta' talbiet lill-Kummissjoni. Minbarra r-reazzjoni uffiċjali tiegħu għar-riżoluzzjoni, il-Kummissarju responsabbli mill-kompetizzjoni wieġeb b'ittra li bagħat lill-presidenza tal-kumitat ECON f'Marzu, u s-servizzi tiegħu issottomettew ukoll tweġiba ddettaljata għall-punti kollha magħmula mill-Parlament fir-riżoluzzjoni tiegħu. Is-suġġetti koperti fir-riżoluzzjoni tal-Parlament Ewropew Il-Parlament kien interessat partikolarment fl-attivitajiet tal-Kummissjoni li huma marbuta mal-kriżi finanzjarja u ekonomika, u talab lill-Kummissjoni twettaq evalwazzjoni tal-miżuri temporanji dwar l-għajnuna mill-Istat li ġew introdotti matul il-kriżi. Bi tweġiba, id-DĠ Kompetizzjoni ħejja dokument estensiv ta’ ħidma tal-persunal dwar ir-regoli temporanji dwar l-għajnuna mill-Istat matul il-kriżi finanzjarja u ekonomika[80], li tressaq mill-Kummissarju responsabbli mill-kompetizzjoni lill-presidenza tal-ECON f'Settembru. Fir-riżoluzzjoni tiegħu, il-Parlament fakkar ukoll it-talbiet preċedenti tiegħu lill-Kummissjoni biex din tressaq leġiżlazzjoni biex jiġu ffaċilitati t-talbiet individwali u kollettivi għal kumpens effettiv għad-danni li jirriżultaw minn ksur tal-liġi tal-antitrust. Bi tweġiba għall-appell tal-Parlament għal metodu koerenti fis-setturi kollha, f'Marzu l-Kummissjoni nediet konsultazzjoni pubblika dwar rimedji kollettivi. Il-programm ta’ ħidma tal-Kummissjoni għall-2012 jinkludi wkoll proposta dwar azzjonijiet għad-danni kaġun tal-ksur tar-regoli dwar l-antitrust, li l-Kummissarju responsabbli mill-kompetizzjoni biħsiebu jippreżenta lill-kulleġġ fl-2012. 3.3. Ħidmet id-DĠ Kompetizzjoni mal-Kumitat ECON tal-Parlament Fl-2011 id-DĠ Kompetizzjoni organizza żewġ seminars għall-assistenti u għall-konsulenti politiċi tal-membri tal-kumitat ECON. L-ewwel wieħed (fi Frar) kopra t-temi prinċipali tal-programm ta’ ħidma tal-2011 dwar il-kompetizzjoni[81]. It-tieni wieħed (f’Lulju) ġie organizzat biex jikkoinċidi mal-preżentazzjoni, mill-Kummissarju responsabbli mill-Kompetizzjoni, tar-rapport annwali għall-2010 dwar il-kompetizzjoni. Barra minn hekk, f’Mejju d-direttur ġenerali tad-DĠ Kompetizzjoni tkellem f'laqgħa pubblika tal-koordinaturi tal-kumitat ECON. Konsultazzjonijiet pubbliċi u stimi tal-impatt Id-DĠ Kompetizzjoni jipprovdi informazzjoni dwar it-tnedija tal-konsultazzjonijiet pubbliċi lis-segretarjat tal-Kumitat ECON u, b’mod aktar ġenerali, japprezza kontribuzzjonijiet f’waqthom mill-Parlament. Is-servizzi tad-DĠ Kompetizzjoni huma disponibbli biex jinfurmaw lid-deputati dwar aspetti ta’ interess partikolari. Ir-risponsi għall-konsultazzjonijiet pubbliċi, l-istudji kkumissjonati biex iservu bħala sfond, il-valutazzjonijiet tal-impatt tal-Kummissjoni, u kwalunkwe dokumenti ta’ ħidma relatati mal-persunal jiġu ppubblikati fuq l-internet. Anki l-informazzjoni kollha dwar konsultazzjonijiet pubbliċi u evalwazzjonijiet tal-impatt attwali u preċedenti hija disponibbli wkoll fuq il-websajt tad-DĠ Kompetizzjoni[82]. Il-Kummissarju responsabbli mill-Kompetizzjoni u l-persunal tiegħu ħadu sehem fil-laqgħat tal-intergrupp tas-servizzi pubbliċi fuq is-SIEĠ qabel it-tnedija tal-konsultazzjoni pubblika f’Marzu. F'Marzu l-Kummissarju ppreżenta lill-ECON ir-riflessjonijiet inizjali tal-Kummissjoni, irrapporta lura lill-kumitat f' Lulju u sussegwentement f'Novembru. Matul il-proċess il-Kummissjoni emendat il-proposta inizjali tagħha biex takkomoda xi suġġerimenti tal-Parlament. Il-membri tal-Kumitat ECON esprimew ukoll tħassib dwar il-linja politika tal-Kummissjoni dwar il-immultar, u bi tweġiba s-servizzi tad-DĠ Kompetizzjoni spjegaw il-metodoloġija tal-immultar f’seminars u permezz ta’ tweġiba dettaljata għal-ittra ta’ deputat. Il-linja politika tal-Kummissjoni dwar l-għoti tal-multi Fl-2011, id-DĠ Kompetizzjoni ppubblika folja informattiva dwar il-multi[83], bil-ħsieb li jispjega r-raġunijiet għall-multi u kif jiġu kkalkolati. Ippubblika wkoll fuljett għall-kumpaniji dwar il-konformità, li jindirizza l-importanza li tiġi inkoraġġita l-konformità, kif ukoll li jiġi żgurat li jkun hemm deterrenti effettivi. F’Ottubru l-Kummissjoni ppubblikat ukoll il-pakkett rivedut tagħha tal-aħjar prattiki. Dan jippreżenta miżuri mmirati biex tiżdied it-trasparenza tal-investigazzjonijiet f’każijiet tal-antitrust. B’mod partikolari, id-dikjarazzjonijiet kollha ta’ oġġezzjonijiet, li jesponu l-argumenti tal-Kummissjoni fi stadju bikri fil-każ, u li l-partijiet jistgħu jirrispondu fid-dettall, issa jinkludu indikazzjoni tal-parametri tal-multi li jistgħu jingħataw. Id-deputati spiss jagħmlu lill-Kummissjoni mistoqsijiet dwar każijiet individwali li jkunu għaddejjin fil-qasam tal-kompetizzjoni, li l-Kummissjoni ma tkunx tista’ tweġibhom minħabba r-rekwiżit tal-kunfidenzjalità tal-proċeduri investigattivi. L-investigazzjonijiet li għaddejjin u l-inkjesti settorjali Il-membri tal-istaff tad-DĠ Kompetizzjoni jiltaqgħu regolarment mad-deputati li jitolbu għal dan, biex jispjegaw il-passi proċedurali li jittieħdu f'investigazzjoni u biex jiddiskuti b’mod ġenerali dwar settur partikolari, safejn ikun possibbli fil-limiti tal-obbligu tal-kunfidenzjalità li l-partijiet huma marbutin bih. Il-Parlament ripetutament appella wkoll biex isiru inkjesti settorjali f'għadd ta' oqsma, u l-Kummissjoni ħadet nota. Il-Kummissjoni għandha għad-dispożizzjoni tagħha firxa ta’ għodod għall-infurzar tal-liġi tal-UE dwar il-kompetizzjoni, bħall-investigazzjonijiet dwar każijiet individwali, l-inkjesti settorjali, u l-ħidma ma’ direttorati ġenerali oħrajn fuq miżuri regolatorji. L-inkjesti settorjali jużaw ħafna riżorsi, u kultant l-istess għanijiet ikunu jistgħu jintlaħqu bl-istess effettività permezz ta’ tipi oħrajn ta' investigazzjoni. 3.4. Ħidmet id-DĠ Kompetizzjoni mal-KESE Il-Kummissjoni tinforma wkoll lill-Kumitat Ekonomiku u Soċjali Ewropew (il-KESE) dwar l-inizjattivi ewlenin fil-linji politiċi, u tieħu sehem fil-laqgħat tal-gruppi ta’ studju u settorjali. Barra minn hekk, fl-4 ta’ Ottubru, il-Kummissarju responsabbli mill-kompetizzjoni attenda għal-laqgħa tas-Sezzjoni għas-Suq Uniku, il-Produzzjoni u l-Konsum, fejn ippreżenta d-dokument ta’ ħidma tal-persunal dwar ir-regoli temporanji dwar l-għajnuna mill-Istat matul il-kriżi finanzjarja u ekonomika. Fis-7 ta’ Diċembru, il-KESE adotta opinjoni dwar ir-rapport tal-2010 dwar il-linja politika dwar il-kompetizzjoni[84]. [1] Il-pjan direzzjonali għal dan il-programm ġie stabbilit għall-ewwel darba fil-Komunikazzjoni tal-Kummissjoni tal-4 ta’ Marzu 2009, "Nixprunaw l-irkupru Ewropew", u l-pjanijiet ġew deskritti fid-dettall fil-Komunikazzjoni tagħha tat-2 ta 'Ġunju 2010 “Regolamentazzjoni tas-Servizzi Finanzjarji għat-tkabbir sostenibbli”. [2] Komunikazzjoni tal-Kummissjoni tat-23 ta’ Novembru 2011 “L-Istħarriġ Annwali dwar it-Tkabbir 2012”. [3] http://www.consilium.europa.eu/uedocs/cms_data/docs/pressdata/en/ec/125621.pdf [4] Komunikazzjoni mill-Kummissjoni dwar l-applikazzjoni, mill-1 ta’Jannar 2012, tar-regoli dwar l-għajnuna mill-Istat għal miżuri ta' appoġġ favur il-banek fil-kuntest tal-kriżi finanzjarja, ĠU C 356, 6.12.2011, p. 7-10; IP/11/1488. [5] Testi adottati, P7_ TA(2011)0023. [6] Dokument ta’ ħidma tal-persunal tal-Kummissjoni, The effects of temporary State aid rules adopted in the context of the financial and economic crisis. Disponibbli fuq: http://ec.europa.eu/competition/publications/reports/temporary_stateaid_rules_en.html [7] Każ SA.32504 Pjan konġunt ta’ ristrutturazzjoni għall-Anglo Irish Bank u l-Irish Nationwide Building Society, Deċiżjoni tad-29 ta’ Ġunju 2011; IP/11/801. [8] Każ SA.29590, WestLB , deċiżjoni tal-20 ta’ Diċembru 2011. [9] Każ SA.28264 Għajnuna għar-ristrutturar għall-Hypo Real Estate , deċiżjoni tat-18 ta’Lulju 2011, ĠU L 60/2012; IP/11/898. [10] Każ SA.29338 Ristrutturazzjoni tal-HSH Nordbank AG , deċiżjoni tal-20 ta’ Settembru 2011. [11] Każ SA.31945 Għajnuna għal-likwidazzjoni tal-Eik Banki P/F u Eik Bank Denmark A/S , deċiżjoni tas-6 ta’ Ġunju 2011, ĠU C 274 17.9.2011, p. 3-6; IP/11/677. [12] Każ SA.32745 Ristrutturazzjoni tal- Kommunalkredit Austria AG , deċiżjoni tat-23 ta’Ġunju 2011, ĠU C 239, 17.8.2011, p. 1-3; IP/11/389 [13] Każ SA.26674 Għajnuna għar-ristrutturar lill-ABN AMRO , deċiżjoni tal-5 ta’April 2011, ĠU L 333, 15.12.2011, p.1-46; IP/11/406. [14] Minbarra dawn il-membri taż-żona tal-ewro, huma kkonċernati wkoll ir-Rumanija u l-Latvja. [15] Is-CDS jiġu nnegozjati bejn istituzzjonijiet finanzjarji jew l-investituri. Dawn huma derivattivi oriġinarjament maħluqin biex jipprovdu protezzjoni lill-investituri fil-każ tal-inadempjenza rigward il-pagamenti tagħhom min-naħa ta’ kumpanija jew Stat li jkunu investew fihom. Jintużaw ukoll bħala għodod spekulattivi. [16] Proposta tal-Kummissjoni għal Regolament tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tat-tranżazzjonijiet, 15 ta’ Settembru 2010, COM/2010/0484 finali – COD/2010 0250*; IP/10/1125. [17] IP/11/1219, 20.10.2011. [18] Każ COMP/39730 CDS (Credit Default Swaps) – Clearing u Każ COMP/39745 CDS – Information Market; IP/11/509. [19] Abbozz tar-rapport dwar il-proposta għal regolament tal-Parlament Ewropew u tal-Kunsill li jistabbilixxi rekwiżiti tekniċi għat-trasferimenti ta’ kreditu u debiti diretti bl-euro u li jemenda r-Regolament (KE) Nru 924/2009 (COM (2010) 0775 – C7-0434/2010 – 2010/0373 (COD)) – Ir-rapport Essayah, http://www.europarl.europa.eu/sides/getDoc.do?pubRef=-//EP//TEXT+REPORT+A7-2011-0292+0+DOC+XML+V0//MT [20] Każ COMP/39876 EPC online payments , il-proċeduri nfetħu fil-5 ta’ Ottubru 2011; IP/11/1076. [21] Regolament (KE) Nru 1060/2009 tal-Parlament Ewropew u tal-Kunsill tas-16 ta’ Settembru 2009 dwar aġenziji li jiggradaw il-kreditu, ĠU L 302, 17.11.2009, p. 1-31. [22] Każ COMP/M.6166 Deutsche Börse/NYSE Euronext , ĠU C 199, 7.7.2011, p. 9. [23] Id-derivattivi huma kuntratti finanzjarji li l-valur tagħhom huwa derivat minn assi jew varjabbli sottostanti, bħal kapital, rati tal-imgħax jew valuti. Id-derivattivi ġeneralment jintużaw għall-iħħeġġjar, għal skopijiet ta’ investiment, u għall-immaniġġjar ġenerali tar-riskji fis-swieq finanzjarji. L-ikklerjar għandu rwol importanti fin-negozju tad-derivattivi. L-għan tal-ikklerjar huwa li jiġi ġestit ir-riskju tal-partijiet li jikkummerċjaw fil-perjodu interim bejn in-negozjar u l-ħlas. [24] http://ec.europa.eu/europe2020/index_mt.htm [25] Sentenza tal-QEDB tas-27 ta’ Settembru 2011 fil-kawża A. Menarini Diagniostics S.R.L. v l-Italja (Rikors Nru 43509/08), paras 57-67. [26] Kawża C-272/09 P KME Germany AG u Oħrajn v Il-Kummissjoni, C-386/10 P Chalkor AE Epexergasias Metallon v il-Kummissjoni u C-389/10 P KME Germany AG u Oħrajn v Il-Kummissjoni, sentenzi tat-8 ta’ Diċembru 2011. [27] Stqarrija għall-Istampa u Mistoqsijiet Spissi disponibbli f’ http://ec.europa.eu/competition/antitrust/legislation/legislation.html [28] L-ahjar prattiki tal-procedimenti li jikkoncernaw l-Artikoli 101 u 102 tat-TFUE , ĠU C 308, 20.10.2011, p. 6-32, disponibbli f’http://ec.europa.eu/competition/antitrust/legislation/legislation.html [29] It-termini ta’ riferenza tal-ufficjal tas-seduta , ĠU L 275, 20.10.2011, p. 29. [30] L-aħjar prattiki għall-preżentazzjoni tal-evidenza ekonomika u għall-ġbir tad-dejta f'każijiet li jirrigwardaw l-applikazzjoni tal-Artikoli 101 u 102 tat-TFUE u f'każijiet ta’ fużjoni, disponibbli f’ http://ec.europa.eu/competition/antitrust/legislation/legislation.html [31] Ara l-Komunikazzjoni mill-Kummissjoni dwar l-applikazzjoni tar-regoli dwar l-għajnuna mill-Istat tal-Unjoni Ewropea għall-kumpens mogħti għall-fornitura ta' servizzi ta' interess ekonomiku ġenerali, ĠU C 8, 11.1.2012, p. 4-14;id-Deċiżjoni tal-Kummissjoni tal-20 ta’ Diċembru 2011 dwar l-applikazzjoni tal-Artikolu 106(2) tat-Trattat dwar il-Funzjonament tal-Unjoni Ewropea għall-għajnuna mill-Istat taħt il-forma ta’ kumpens għas-servizzi pubbliċi mogħti lil ċerti impriżi inkarigati bil-ġestjoni ta’ servizzi ta’ interess ekonomiku ġenerali (notifikata bid-dokument numru C(2011) 9380), ĠU L 7, 11.1.2012, p. 3-10;u l-Komunikazzjoni mill-Kummissjoni – Qafas tal-Unjoni Ewropea għall-għajnuna mill-Istat fil-forma ta' kumpens ta' servizz pubbliku (2011), ĠU C 8, 11.1.2012, p. 15-22.Jinstab f’http://ec.europa.eu/competition/state_aid/legislation/sgei.html [32] Każijiet COMP/39579 Deterġenti għall-Kosumaturi , deċiżjoni tat-13 ta’ April 2011, ĠU C 193, 02.07.2011, p 14-16, COMP/39482 Frott Eżotiku , deċiżjoni tat-12 ta' Ottubru 2011, COMP/39605 Ħġieġ tat-tubu tar-raġġi katodiċi , deċiżjoni tad-19 ta’Ottubru 2011; IP/11/1214 u COMP/39600 Kompressuri tat-Tkessiħ , deċiżjoni tas-7 ta’Diċembru 2011. [33] Każ COMP/39525 Telekomunikacja Polska , deċiżjoni tat-22 ta’ Ġunju 2011, ĠU C 324, 9.11.2011, p. 7-10; IP/11/771. [34] Każijiet COMP/m.6214 Seagate Technology / in-negozju tal-HDD tas-Samsung Electronics . deċiżjoni tad-19 ta’ Ottubru 2011; IP/11/1213 u COMP/M.6203 Western Digital Ireland / Viviti Technologies , deċiżjoni tat-23 ta’Novembru 2011; IP/11/1395. [35] Każ COMP/M.5984, Intel/McAfee, deċiżjoni tas-26 ta’ Jannar 2011, ĠU C 98, 30.3.2011, p. 1; IP/11/70. . [36] Każ COMP/M.6281, Microsoft / Skype , deċiżjoni tas-7 ta’ Ottubru 2011, ĠU C 341, 22.11.2011, p. 2; IP/11/1164. [37] Każ COMP/M.6150 Veolia Transport/Trenitalia/JV , deċiżjoni tal-20 ta’ Lulju 2011, ĠU C 249, 26.8.2011, p.3; IP/11/917. [38] Każ COMP/M.6269 SNCF/HFPS/Wehinger GmbH/Rail Holding , deċiżjoni tal-20 ta’ Lulju 2011, ĠU C 222, 28.7.2011, p. 1. [39] Ara l-figuri proviżorji mid-DĠ Agrikoltura, fid-dokument intitolat ‘June 2011 update on recent agricultural commodity and food price developments in the EU’, paġna 6, grafika 5, li tinstab f’ http://ec.europa.eu/agriculture/analysis/markets/foodprices/food06_2011_en.pdf [40] Għal ħarsa ġenerali, ara r-Rapport dwar il-Kompetittività tal-Industrija Agroalimentari Ewropea tas-17 ta’ Marzu 2009 ("Rapport dwar il-Kompetittività"), paġna 59, disponibbli f’ http://ec.europa.eu/enterprise/ sectors/food/files/high_level_group_2008/documents_hlg/final_report_hlg_17_03_09_en.pdf [41] Meta nħarsu lejn il-figuri aggregati għall-UE, huwa importanti li nżommu f'moħħna li l-iżviluppi fil-prezzijiet tal-ikel spiss ivarjaw bil-kbir mhux biss minn Stat Membru għal ieħor iżda wkoll minn prodott għall-ieħor, ara eż. id-DĠ Agrikoltura, id-dokument intitolat ‘January 2012 update on recent agricultural commodity and food price developments in the EU’, paġna 3, Tabella 4, disponibbli f’ http://ec.europa.eu/agriculture/analysis/markets/foodprices/food01_l-2012_en.pdf [42] http://ec.europa.eu/enterprise/sectors/food/competitiveness/forum_food/index_en.htm [43] http://ec.europa.eu/fisheries/reform/index_mt.htm u http://ec.europa.eu/agriculture/cap-post-2013/legal-proposals/index_en.htm [44] Ara, e.g. ir-Riżoluzzjoni tal-Parlament Ewropew tas-7 ta' Settembru 2010 dwar dħul ġust għall-bdiewa: Katina tal-provvista alimentari fl-Ewropa li taħdem aħjar (2009/2237 (INI)), li tinstab f’ http://www.europarl.europa.eu/sides/getDoc.do?pubRef=-//EP//TEXT+TA+P7-TA-2010-0302+0+DOC+XML+V0//MT; Il-PAK fid-dawl tas-sena 2020: Nindirizzaw l-isfidi tal-futur fl-ambitu tal-ikel, tar-riżorsi naturali u dak territorjali (2011/2051 (INI)), li tinstab f’ http://www.europarl.europa.eu/sides/getDoc.do?pubRef=-//EP//TEXT+REPORT+A7-2011-0202+0+DOC+XML+V0//MT; [45] Se jiġi ppubblikat fit-tieni kwart tal-2012. [46] Każ COMP/39482 Frott eżotiku , deċiżjoni tat-12 ta' Ottubru 2011. [47] Fl-2011 il-Kummissjoni rċeviet 16-il notifika rigward fużjonijiet proposti fis-settur agroalimentari. [48] Każijiet COMP/M.6119 Arla/Hansa , deċiżjoni tal-1 ta' April 2011, ĠU C 122, 20.4.2011, p. 6; IP/11/397, M.6242 Lactalis/Parmalat , deċiżjoni tal-14 ta’ Ġunju 2011, ĠU C 209, 15.07.2011, p. 14; IP/11/701 u M.6348 Arla Foods/Allgäuland , deċiżjoni tas-7 ta' Novembru 2011, ĠU C 343, 23.11.2011, p. 14; IP/11/2011. [49] Każ COMP/M.5907 Votorantim/Fischer/JV , deċiżjoni tal-4 ta’ Mejju 2011; IP/11/531 . [50] Każ COMP/M.6286 Südzucker/ED&F Man , deċiżjoni tad-9 ta' Novembru 2011, ĠU C 335, 16.11.2011, p. 2; IP/11/1327 . [51] L-UE, l-Islanda, il-Liechtenstein u n-Norveġja. [52] Każ COMP/39847 Ebooks ,; IP/11/1509. [53] Każ COMP/39740 Foundem/Google u każijiet relatati; IP/10/1624. [54] Għal aktar dettalji dwar dawn il-kwistjonijiet ara r-rapport finali tal-inkjesta settorjali tal-2009, disponibbli f’http://ec.europa.eu/competition/sectors/pharmaceuticals/inquiry/index.html; IP/09/1098, 8.7.2009. [55] Każ COMP/39686 Cephalon; IP/11/511, 28.4.2011; Każ COMP/39685 Fentanyl ; IP/11/1228. , 21.10.2011. [56] Dawk il-figuri jirreferu għal każijiet fejn l-għan dikjarat kien l-għan primarju tal-għajnuna. Il-figura dwar l-appoġġ lill-impriżi żgħar u medji tinkludi wkoll għajnuna għal injezzjonijiet ta’ kapital tar-riskju fl-impriżi żgħar u medji. Il-figuri jirreferu għad-deċiżjonijiet fejn l-għajnuna kienet kompatibbli mas-suq intern u wkoll għal sitt deċiżjonijiet fejn il-Kummissjoni sabet li l-appoġġ mill-Istat inkwistjoni ma jienx jikkostitwixxi għajnuna. [57] Każijiet COMP/M.6112 Good Energies/NEIF/Newco , deċiżjoni tat-13 ta’ April 2011, ĠU C 122, 20.04.2011, p. 6, COMP/M.6238 RREEF/SMAG/OHL/Arenales , deċiżjoni tal-10 ta’ Awwissu 2011, ĠU C 255, 31.08.2011, p. 1, COMP/M.6303 Antin/RREEF/Andasol 1&2 , deċiżjoni tat-22 ta’ Awwissu 2011, ĠU C 253, 30.08.2011, p. 1 u COMP/M.6273 Samsung/Korea Development Bank/KNS Solr , deċiżjoni tat-3 ta’ Awwissu 2011, ĠU C 236, 12.08.2011, p. 6. [58] Każijiet COMP/M.6233 FOEW/Dong Energy/Novasion/Aalborg Universitet/Universal Foundation, deċiżjoni tas-27 ta’ Lulju 2011, ĠU C 228, 03.08.2011, p. 4, COMP/M.6176 Mitsubishi Corp/Barclays Bank/ Walney Topco I&II/SheringhamsShoal Topco, deċiżjoni tad-29 ta’ Awwissu 2011, ĠU C 261, 03.09.2011, p. 1, COMP/M.6155 GEM/DEME/Electrawinds Offshore/SRIWE/Z-Kracht/Power@sea/Rent a Port Energy, deċiżjoni tas-6 ta’ Ġunju 2011 u COMP/M.6206 Iberdrola/Caja Rural de Navarra/Renovables de la Ribera, deċiżjoni tat-30 ta’ Ġunju 2011, ĠU C 198, 06.07.2011, p. 1. [59] Il-linji gwida Komunitarji dwar l-għajnuna mill-Istat għall-ħarsien tal-ambjent, ĠU C 82, 1.4.2008, p. 1-33. [60] Każ COMP/39839 Telef ónica and Portugal Telecom ; IP/11/1241, 25.10.2011. [61] Każ COMP/39727 CEZ ; IP/11/891, 15.7.2011. [62] Facts and Key developments on Air Transport, European Commission – DĠ Mobbiltà u Trasport, disponibbli f’ http://ec.europa.eu/transport/air/doc/03_2009_facts_figures.pdf [63] 'Flightpath 2050': Europe's visions for aviation. Rapport tal-grupp ta’ livell għoli dwar ir-riċerka fil-qasam tal-avjazzjoni. [64] Pjan direzzjonali għal Żona Unika Ewropea tat-Trasport – Lejn sistema tat-trasport kompetittiva u li tuża r-riżorsi b’mod effiċjenti, White Paper tal-Kummissjoni Ewropea, COM (2011) 144 finali, 28.3.2011. [65] Proposta għal Regolament tal-Parlament Ewropew u tal-Kunsill dwar ir-regoli komuni għall-allokazzjoni ta’ slots f’ajruporti tal-Unjoni Ewropea (Riformulazzjoni), il-Kummissjoni Ewropea, COM(2011) 827 finali, 1.12.2011. [66] Proposta għal Regolament tal-Parlament Ewropew u tal-Kunsill dwar is-servizzi ta’ groundhandling fl-ajruporti tal-Unjoni u li jħassar id-Direttiva tal-Kunsill 96/67/KE, il-Kummissjoni Ewropea COM(2011) 824 finali, 1.12.2011. [67] Każ COMP/39596 BA/AA/IB , Deċiżjoni dwar impenji tal-14 ta’ Lulju 2010, ĠU C 278, 15.10.2010, p. 14-15. [68] Każ COMP/39595 Continental/United/Lufthansa/Air Canada . Ara MEMO/09/168, 20.4.2009. [69] Każ COMP/37984 SkyTeam [70] Każijiet COMP/39794 Lufthansa/Turkish Airlines u COMP/39860 Brussels Airlines/TAP Air Portugal. IP/11/147, 11.2.2011. [71] Każ COMP/m.5830 Olympic/Aegean Airlines ; IP/11/68, 26.1.2011. [72] Applikazzjoni tal-Artikoli 92 u 93 tat-Trattat tal-KE u l-Artikolu 61 tal-Ftehim dwar iż-ŻEE għall-għajnuniet Statali fis-settur tal-avjazzjoni (ĠU C 350, 10.12.1994, p 5). [73] Linji gwida tal-Komunità dwar l-iffinanzjar tal-ajruporti u għajnuna tal-bidu lil-linji tal-ajru li jitilqu minn ajruporti reġjonali, ĠU C312, 9.12 2005, p. 1-14. [74] Każijiet konġunti T-443/08 u T-455/08, Freistaat Sachsen u Oħrajn v Il-Kummissjoni, Sentenza tal-Qorti Ġenerali tal-24 ta’ Marzu 2011 [75] Każijiet SA.31662 Għajnuna allegata mill-Istat favur l-ajruport ta’ Timisoara, il-linji tal-ajru li joperaw mill-ajruport u l-WIZZ AIR, deċiżjoni tat-22 ta’ Lulju 2011, ĠU C 270, 13.09.2011, p. 11-31, SA.29064 Għajnuna illegali mill-Istat mogħtija mill-Irlanda lill-Aer Lingus, lill-Aer Arann u lid-Dublin Airport Authority, deċiżjoni tat-13 ta’Lulju 2011, ĠU C 306, 18.10.2011, p. 10-16; IP/11/874, SA.30743 Ajruport ta’ Leipzig-Halle – aktar miżuri infrastrutturali, deċiżjoni tal-15 ta’ Ġunju 2011, ĠU C 284, 28.09.2011, p. 6-23, SA.32833 Frankfurt-Hahn - Għajnuna allegata mill-Istat lill-ajruport u lir-Ryanair, deċiżjoni tat-13 ta’ Lulju 2011; IP/11/874, SA.22932 Ilment tal-Air France kontra għajnuna mogħtija lir-Ryanair minn Marsilja, deċiżjoni tat-13 ta’ Lulju 2011, ĠU C 334 15.11.2011, p. 8-61; IP/11/874 u SA.30931 Skema ta' għajnuna għall-investiment għall-ajruporti fir-Rumanija, deċiżjoni tat-23 ta’ Ġunju 2011, ĠU C 207, 13.07.2011, p. 3-15. [76] Każ SA.30908 CSA - Czech Airlines – Pjan għar-ristrutturar , deċiżjoni tat-23 ta’Frar 2011, ĠU C 182, 23.06.2011, p. 13-28; IP/11/214. [77] Każ SA.33015 Air Malta plc . [78] Tista’ tarah hawnhekk: http://ec.europa.eu/competition/antitrust/compliance [79] Testi adottati, P7_ TA(2011)0023. [80] Commission Staff Working Document on the effects of temporary State aid rules adopted in the context of the financial and economic crisis economic crisis SEC(2011) 1126 finali (5.10.2011). [81] Il-kwistjonijiet koperti kienu jinkludu s-servizzi ta’ interess ekonomiku ġenerali, il-linji gwida għas-salvataġġ u għar-ristrutturar, il-konsultazzjoni pubblika tal-Kummissjoni dwar ir-rimedju kollettiv u l-multi. [82] http://ec.europa.eu/competition/index_en.html [83] Tinstab hawnhekk: http://ec.europa.eu/competition/antitrust/compliance/factsheet_fines_nov_2011_en.pdf [84] Opinjoni tal-Kumitat Ekonomiku u Soċjali Ewropew dwar ‘Rapport mill-Kummissjoni - Rapport dwar il-Politika dwar il-Kompetizzjoni 2010’, is-7 ta’ Diċembru 2011, ĠU C 43, 15.2.2012, p. 25 – 29. Jinstab hawnhekk: http://www.eesc.europa.eu/?i=portal.en.int-opinions.19680